

**Anul 2024 – numărul 20**

**13 – 17 mai**

******

***Din conținutul acestui număr*:**

[Selecție de Acte normative apărute în Monitorul Oficial al României în perioada 13 – 17 mai, 2024 3](#_Toc167086306)

[Comunicate de presă ale Guvernului României 6](#_Toc167086307)

[Investiții, proiecte, colaborare și angajamente au fost cuvintele cheie ale dezbaterilor prilejuite de Conferința la nivel înalt pentru industria chimică ”Calea de tranziție a industriei chimice din România către economia verde”, eveniment desfășurat sub înaltul patronaj al Prim-ministrului României 6](#_Toc167086308)

[Premierul Marcel Ciolacu: Guvernul României susține alocarea, în continuare, a unor resurse financiare consistente către sectorul agricol european în viitoarea Politică Agricolă Comună 8](#_Toc167086309)

[Mesajul premierului Marcel Ciolacu transmis în cadrul evenimentului de lansare a Strategiei naționale împotriva traficului de persoane pentru perioada 2024-2028 8](#_Toc167086310)

[Informaţie Europeană 10](#_Toc167086311)

[NOUTĂȚI – Informații UTILE 10](#_Toc167086312)

[ADR Vest: Precizări privind rapoartele de expertiză contabilă solicitate la depunerea proiectelor pentru IMM-uri 10](#_Toc167086313)

[Suplimentarea bugetului MADR pentru plata subvenției de 100 euro/ha, respectiv pe UVM și a cofinanțării publice naționale pentru PNDR 2014-2020 și PS 2023-2027 10](#_Toc167086314)

[Localități din 31 de județe primesc finanțare pentru 52 de noi investiții în modernizarea infrastructurii 11](#_Toc167086315)

[Guvernul continuă investițiile în dezvoltarea comunităților locale 11](#_Toc167086316)

[PEO informează beneficiarii proiectelor selectate la finanțare în cadrul apelului „Consolidarea dialogului social și a parteneriatelor pentru ocupare și formare III – Organizațiile societății civile – Regiuni mai puțin dezvoltate” cu privire la derularea procesului de semnare a contractelor de finanțare 12](#_Toc167086317)

[Ordinul MIPE nr. 2010/10.05.2024 privind modificarea Schemei de ajutor de stat pentru activități de cercetare-dezvoltare și inovare finanțate prin Prioritatea 1. „Susținerea și promovarea unui sistem de CDI atractiv și competitiv în RO” 12](#_Toc167086318)

[PTJ: Deciziile Comitetului de Monitorizare privind Metodologia și criteriile de evaluare și selecție pentru Ghidul „Dezvoltarea întreprinderilor și a antreprenoriatului” și pentru acțiunea „Investiții pentru dezvoltarea IMM care sprijină creșterea durabilă și crearea de locuri de muncă” 12](#_Toc167086319)

[PTJ: Datele cumulative referitoare la implementarea PTJ 2021-2027, transmise către Comisia Europeană la data de 29.04.2024, în conformitate cu prevederile art. 42 din Regulamentul (UE) nr. 1060/2021 13](#_Toc167086320)

[PEO: Informare solicitanți privind apelul ,,Primul student din familie” – Regiuni mai puțin dezvoltate 13](#_Toc167086321)

[PEO: Listele intermediare a cererilor de finanțare care au fost respinse în etapa de evaluare tehnică și financiară prleiminară (ETFP) pentru apelurile de proiecte „Ține pasul” – Regiuni mai puțin dezvoltate și regiunea dezvoltată București-Ilfov 14](#_Toc167086322)

[Consultări Publice 14](#_Toc167086323)

[A fost publicat în transparență decizională proiectul de act normativ prin care se aprobă normele metodologice de aplicare a Legii 217/2016 privind diminuarea risipei alimentare 14](#_Toc167086324)

[Consultare publică, PEO: Ghidul „Sprijinirea sportivilor aflați la final de carieră pentru dobândirea de competențe în vederea reintegrării pe piața muncii” 15](#_Toc167086325)

[Consultare publică, PDD: Ghidul Solicitantului Condiții de accesare a finanțării pentru proiectele etapizate din sectorul energiei 15](#_Toc167086326)

[PNRR 15](#_Toc167086327)

[PNRR: Calendarul apelurilor actualizat la data de 08.05.2024 15](#_Toc167086328)

[PNRR: A fost actualizat Ghidul „Digitalizarea sectorului organizațiilor neguvernamentale” 15](#_Toc167086329)

[PNRR: A fost actualizat Ghidul „Granturi pentru sprijinirea antreprenorilor în dezvoltarea tehnologiilor digitale avansate” 16](#_Toc167086330)

[Apeluri – Finanțări 16](#_Toc167086331)

[PoIDS: Ghidul Solicitantului Incluziune socială pentru persoane cu dizabilități prin tehnologii asistive și de acces 16](#_Toc167086332)

[APIA primește Cereri de plată aferente anului 2024 pentru schema de ajutor de stat „Sprijin pentru prima împădurire și crearea de suprafețe împădurite” 16](#_Toc167086333)

[PoCIDIF: Ghidul Solicitantului aferent Acțiunii 2.2 E-guvernarea și digitalizarea în beneficiul cetățenilor – 2.2.1: E-guv în administrația/instituțiile publice 17](#_Toc167086334)

[Programul Sănătate: Ghidul Solicitantului Investiții în infrastructura laboratoarelor de microbiologie din cadrul unităților sanitare publice 17](#_Toc167086335)

[Din Actualitatea Europeană 18](#_Toc167086336)

[UE sprijină îmbunătățirea cooperării dintre Ucraina și Republica Moldova în ceea ce privește trecerea frontierei în cadrul culoarelor de solidaritate 18](#_Toc167086337)

[Previziunile economice din primăvara anului 2024: o expansiune progresivă în contextul unor riscuri geopolitice ridicate 18](#_Toc167086338)

[Un nou sondaj Eurobarometru arată participarea activă a tinerilor la viața civică și democratică înainte de viitoarele alegeri europene 20](#_Toc167086339)

[Comisia prezintă orientări și recomandări pentru accelerarea introducerii energiei din surse regenerabile înainte de aniversarea REPowerEU 22](#_Toc167086340)

[Începe Forumul Global al Democrației la București: 4 zile, 72 de dezbateri, 200 de vorbitori și sute de participanți din toată lumea! 23](#_Toc167086341)

[Comisia desemnează Booking drept controlor de acces și deschide o investigație de piață cu privire la X 25](#_Toc167086342)

[S-a convenit asupra unei noi legislații care vizează creșterea numărului de camioane și de autobuze urbane cu emisii zero pe drumurile europene 26](#_Toc167086343)

[Serviciile Comisiei semnează un acord administrativ cu Ofcom pentru sprijinirea punerii în aplicare a reglementărilor privind platformele de comunicare socială 26](#_Toc167086344)

[Comisia raportează cu privire la progresele generale în ceea ce privește uniunea securității 27](#_Toc167086345)

[Comisia deschide proceduri oficiale împotriva Meta în temeiul Actului legislativ privind serviciile digitale în legătură cu protecția minorilor pe Facebook și Instagram 29](#_Toc167086346)

[Ziua Internațională împotriva Homofobiei, Bifobiei și Transfobiei: declarația Înaltului Reprezentant, în numele UE, 17 mai 2024 30](#_Toc167086347)

[Uniunea piețelor de capital: Consiliul aprobă concluzii privind alfabetizarea financiară 31](#_Toc167086348)

[Fiscalitate: Consiliul convine asupra unor norme noi pentru procedurile privind reținerea impozitului la sursă (FASTER) 32](#_Toc167086349)

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României  
în perioada  13 – 17 mai, 2024

**Monitorul Oficial, Partea I, nr. 435/ 13 Mai 2024**

* Nr. **128** / **10 Mai 2024**, Parlamentul României - Lege privind aprobarea Ordonanței de urgență a Guvernului nr. 123/2023 pentru modificarea și completarea Ordonanței de urgență a Guvernului nr. 36/2023 privind stabilirea cadrului general pentru închiderea programelor operaționale finanțate în perioada de programare 2014-2020.
* Nr. **129** / **10 Mai 2024**, Parlamentul României - Lege pentru aprobarea Ordonanței de urgență a Guvernului nr. 105/2023 privind instituirea unor măsuri în derularea Programului național de dezvoltare locală și a Programului național de investiții „Anghel Saligny“.
* Nr. **131** / **10 Mai 2024**, Parlamentul României - Lege privind aprobarea Ordonanței Guvernului nr. 3/2022 pentru modificarea și completarea Legii nr. 265/2008 privind gestionarea siguranței circulației pe infrastructura rutieră.
* Nr. **132** / **10 Mai 2024**, Parlamentul României - Lege privind aprobarea Ordonanței de urgență a Guvernului nr. 22/2023 pentru modificarea și completarea Ordonanței de urgență a Guvernului nr. 15/2022 privind acordarea de sprijin și asistență umanitară de către statul român cetățenilor străini sau apatrizilor aflați în situații deosebite, proveniți din zona conflictului armat din Ucraina.
* Nr. **1305** / **30 Aprilie 2024**, Ministerul Dezvoltării, Lucrărilor Publice și Administrației - Ordin privind alocarea și actualizarea sumelor pentru cofinanțarea lucrărilor de investiții pentru modernizarea, reabilitarea, retehnologizarea și extinderea sau înființarea sistemelor de alimentare centralizată cu energie termică a localităților, conform Programului Termoficare.

**SUME**

**alocate din Fondul pentru mediu**

— lei —

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr.**  **crt.** | **Judeţul** | **Unitatea**  **administrativ-**  **teritorială** | **Denumirea obiectivului de investiţii** | **Valoarea obiectivului de investiţii** | **Cofinanţare cu sume din transferuri din bugetul Fondului pentru mediu** | | |
| TOTAL, din care | Realizat ani precedenţi | Rest de executat 1.01.2024 |
| 5 | Hunedoara | Brad | Construire centrală termică şi conductă de racord agent primar la sistemul de distribuţie, în municipiul Brad, judeţul Hunedoara | 66.435.709,78 | 56.311.993,22 | 0,00 | 56.311.993,22 |

**Monitorul Oficial, Partea I, nr. 436/ 13 Mai 2024**

* Nr. **1299** / **29 Aprilie 2024**, Ministerul Dezvoltării, Lucrărilor Publice și Administrației - Ordin privind aprobarea unei scheme de ajutor de minimis destinate finanțării obiectivelor specifice OSR 2.2 - Promovarea energiei regenerabile conform Directivei (UE) 2018/2.001, inclusiv cu criteriile de durabilitate prevăzute în cadrul acesteia, OSR 4.5 - Asigurarea accesului egal la asistență medicală și promovarea rezilienței sistemelor de sănătate, inclusiv a asistenței medicale primare, și promovarea tranziției de la asistența instituțională la cea familială și comunitară, OSR 4.6 - Consolidarea rolului culturii și al turismului durabil în dezvoltarea economică, incluziunea socială și inovarea socială și OSI 6.3 - Consolidarea încrederii reciproce, în special prin încurajarea acțiunilor interpersonale prin Programul Interreg VI-A România-Ungaria.
* Nr. **3719 / 5 Februarie 2024**, Ministerul Educației - Ordin privind acordarea autorizației de funcționare provizorie unității de învățământ preuniversitar particular Școala Postliceală „Vasile Goldiș“ Deva din municipiul Deva, județul Hunedoara.

**Monitorul Oficial, Partea I, nr. 437/ 13 Mai 2024**

* Nr. **126** / **10 Mai 2024**, Parlamentul României - Lege privind unele măsuri pentru consolidarea capacității de combatere a evaziunii fiscale, precum și pentru modificarea și completarea unor acte normative.
* Nr. **130** / **10 Mai 2024**, Parlamentul României - Lege pentru aprobarea Ordonanței de urgență a Guvernului nr. 138/2022 privind instituirea unei scheme de ajutor de stat acordat întreprinderilor din sectoarele considerate a fi expuse unui risc real de relocare a emisiilor de dioxid de carbon din cauza costurilor indirecte semnificative pe care le suportă efectiv ca urmare a transferării costurilor emisiilor de gaze cu efect de seră în prețul energiei electrice, precum și pentru modificarea și completarea unor acte normative în domeniul energiei.

**Monitorul Oficial, Partea I, nr. 440/ 14 Mai 2024**

* Nr. **3688** / **1 Februarie 2024**, Ministerul Educației - Ordin privind acordarea autorizației de funcționare provizorie unității de învățământ preuniversitar de stat Colegiul Economic „Hermes“ Petroșani din municipiul Petroșani, județul Hunedoara.

**Monitorul Oficial, Partea I, nr. 441/ 14 Mai 2024**

* Nr. **127** / **10 Mai 2024**, Parlamentul României - Lege pentru aprobarea Ordonanței de urgență a Guvernului nr. 5/2015 privind deșeurile de echipamente electrice și electronice.
* Nr. **186** / **10 Mai 2024**, Ministerul Agriculturii și Dezvoltării Rurale - Ordin pentru modificarea Ordinului ministrului agriculturii și dezvoltării rurale nr. 106/2024 privind modalitatea de implementare, îndeplinirea criteriilor de eligibilitate, a condițiilor și altor cerințe specifice, inclusiv tipurile de documente justificative pentru intervențiile aferente sectoarelor vegetal și zootehnic prevăzute la art. 1 alin. (2) lit. a) și b) din Hotărârea Guvernului nr. 1.571/2022 privind stabilirea cadrului general de implementare a intervențiilor aferente sectoarelor vegetal și zootehnic din cadrul Planului strategic PAC 2023-2027, finanțate din Fondul european de garantare agricolă și de la bugetul de stat, începând cu anul 2024.

**Monitorul Oficial, Partea I, nr. 442/ 14 Mai 2024**

* Nr. **133** / **13 Mai 2024**, Parlamentul României - Lege privind aprobarea Ordonanței de urgență a Guvernului nr. 57/2021 pentru stabilirea unor măsuri privind finanțarea cheltuielilor aferente proiectelor de investiții din cadrul Fondului de Dezvoltare și Investiții.
* Nr. **134** / **13 Mai 2024**, Parlamentul României - Lege privind aprobarea Ordonanței de urgență a Guvernului nr. 83/2021 pentru unele măsuri fiscal-bugetare privind acordarea unor împrumuturi din Trezoreria Statului.
* Nr. **135** / **13 Mai 2024**, Parlamentul României - Lege privind aprobarea Ordonanței de urgență a Guvernului nr. 75/2023 pentru modificarea și completarea Ordonanței de urgență a Guvernului nr. 166/2022 privind unele măsuri pentru acordarea unui sprijin categoriilor de persoane vulnerabile pentru compensarea prețului la energie, suportat parțial din fonduri externe nerambursabile.
* Nr. **2495 / 9 Mai 2024**, Ministerul Sănătății - Ordin privind aprobarea Metodologiei de acordare a avizului de oportunitate în vederea implementării proiectelor de investiții în domeniul oncologiei cu finanțare din Programul sănătate.

**Monitorul Oficial, Partea I, nr. 444/ 14 Mai 2024**

* Nr. **46** / **14 Mai 2024**, Guvernul României - Ordonanță de urgență privind unele măsuri bugetare și pentru modificarea și completarea unor acte normative.

**Monitorul Oficial, Partea I, nr. 446/ 15 Mai 2024**

* Nr. **489** / **9 Mai 2024**, Guvernul României - Hotărâre privind înscrierea unor imobile situate în municipiul Deva, județul Hunedoara, în inventarul centralizat al bunurilor din domeniul public al statului, darea acestora în administrarea Ministerului Apărării Naționale și completarea anexei nr. 4 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului.

**Monitorul Oficial, Partea I, nr. 450/ 16 Mai 2024**

* Nr. **140 / 15 Mai 2024**, Parlamentul României - Lege pentru aprobarea Ordonanței Guvernului nr. 5/2024 privind instituirea unei scheme de ajutor de stat pentru sprijinirea întreprinderilor care își desfășoară activitatea în domeniul producției primare de produse agricole vegetale, ca urmare a agresiunii Rusiei împotriva Ucrainei.
* Nr. **141 / 15 Mai 2024**, Parlamentul României - Lege pentru aprobarea Ordonanței Guvernului nr. 12/2024 privind instituirea unei scheme de ajutor de stat pentru susținerea activității crescătorilor din sectoarele suin și avicol, în perioada 1 august 2022-31 august 2023, în contextul crizei provocate de agresiunea Rusiei împotriva Ucrainei.
* Nr. **142 / 15 Mai 2024**, Parlamentul României - Lege pentru aprobarea Ordonanței Guvernului nr. 13/2024 privind instituirea unei scheme de ajutor de stat pentru susținerea activității crescătorilor din sectorul bovinelor de carne și al bubalinelor, în contextul crizei provocate de agresiunea Rusiei împotriva Ucrainei.
* Nr. **143 / 15 Mai 2024**, Parlamentul României - Lege pentru modificarea și completarea Legii educației fizice și sportului nr. 69/2000.
* Nr. **484** / **9 Mai 2024**, Guvernul României - Hotărâre privind aprobarea Strategiei naționale pentru educația continuă a adulților 2024-2030.

**Monitorul Oficial, Partea I, nr. 451/ 16 Mai 2024**

* Nr. **190** / **10 Mai 2024**, Ministerul Agriculturii și Dezvoltării Rurale - Ordin privind modificarea și completarea Ordinului ministrului agriculturii și dezvoltării rurale nr. 125/2024 pentru aprobarea criteriilor de eligibilitate, a documentelor justificative și a condițiilor pentru implementarea intervențiilor aferente sectoarelor vegetal și zootehnic prevăzute la art. 1 alin. (2) lit. c) din Hotărârea Guvernului nr. 1.571/2022 privind stabilirea cadrului general de implementare a intervențiilor aferente sectoarelor vegetal și zootehnic din cadrul Planului strategic PAC 2023-2027, finanțate din Fondul european de garantare agricolă și de la bugetul de stat, începând cu anul de cerere 2024.

**Monitorul Oficial, Partea I, nr. 452/ 16 Mai 2024**

* Nr. **422** / **22 Aprilie 2024**, Agenția Națională de Cadastru și Publicitate Imobiliară - Ordin privind modificarea și completarea Procedurii și modalității de alocare a sumelor, precum și raportarea de către beneficiari a stadiului de execuție a lucrărilor pentru lucrările de înregistrare sistematică inițiate de unitățile administrativ-teritoriale, aprobată prin Ordinul directorului general al Agenției Naționale de Cadastru și Publicitate Imobiliară nr. 819/2016.
* Nr. **823** / **7 Mai 2024**, Ministerul Finanțelor / Nr. **994** / **12 Aprilie 2024**, Ministerul Investițiilor și Proiectelor Europene - Ordin pentru modificarea anexei la Ordinul ministrului investițiilor și proiectelor europene și al ministrului finanțelor nr. 1.789/1.784/2022 privind înființarea Comitetului de investiții pentru Fondul de Fonduri pentru digitalizare, acțiune climatică și alte domenii de interes, finanțat din cadrul Planului național de redresare și reziliență al României.
* Nr. **2010** / **10 Mai 2024**, Ministerul Investițiilor și Proiectelor Europene - Ordin privind modificarea Schemei de ajutor de stat pentru activități de cercetare-dezvoltare și inovare finanțate prin prioritatea 1. „Susținerea și promovarea unui sistem de CDI atractiv și competitiv în RO“ a Programului Creștere inteligentă digitalizare și instrumente financiare, aprobată prin Ordinul ministrului investițiilor și proiectelor europene nr. 3.284/2023.

**Monitorul Oficial, Partea I, nr. 453/ 16 Mai 2024**

* Nr. **47** / **14 Mai 2024**, Guvernul României - Ordonanță de urgență privind abrogarea unor prevederi din Ordonanța de urgență a Guvernului nr. 95/2021 pentru aprobarea Programului național de investiții „Anghel Saligny“.

**Monitorul Oficial, Partea I, nr. 455/ 16 Mai 2024**


* Nr. **499** / **16 Mai 2024**, Guvernul României - Hotărâre privind aprobarea cifrelor de școlarizare pentru învățământul preuniversitar de stat și pentru învățământul superior de stat în anul școlar/universitar 2024-2025.
* Nr. **20721** / **9 Mai 2024**, Ministerul Cercetării, Inovării și Digitalizării - Ordin pentru constituirea punctului unic de contact privind preluarea sesizărilor referitoare la conținutul „deepfake“.

**Monitorul Oficial, Partea I, nr. 457/ 17 Mai 2024**

* Nr. **2863** / **8 Mai 2024**, Ministerul Culturii - Ordin pentru completarea anexei la Ordinul ministrului culturii și identității naționale nr. 2.797/2017 privind stabilirea tipurilor de intervenții asupra monumentelor istorice, a imobilelor din zonele de protecție a acestora sau din zonele protejate care afectează în mică măsură substanța istorică și/sau sunt temporare și a condițiilor în care se pot emite avize fără consultarea Comisiei Naționale a Monumentelor Istorice, respectiv a comisiilor zonale ale monumentelor istorice.

**Monitorul Oficial, Partea I, nr. 459/ 17 Mai 2024**

* Nr. **195** / **13 Mai 2024**, Ministerul Agriculturii și Dezvoltării Rurale/ Nr. **1977** / **7 Mai 2024**, Ministerul Investițiilor și Proiectelor Europene- Nr. **1005** / **15 Mai 2024**, Ministerul Muncii și Solidarității Sociale - Ordin pentru modificarea anexei la Ordinul ministrului investițiilor și proiectelor europene, al ministrului muncii și solidarității sociale și al ministrului agriculturii și dezvoltării rurale nr. 702/778/98/2024 privind aprobarea tipului produselor care compun pachetele cu produse alimentare, conform mecanismului de implementare a măsurilor de acordare a unui sprijin material pentru anumite categorii de persoane defavorizate, în perioada 2024-2027, regulile de acordare, modalitatea și frecvența măsurilor de sprijin, precum și instituțiile responsabile, aprobat prin Hotărârea Guvernului nr. 70/2024.



* Nr. **2025** / **13 Mai 2024**, Ministerul Investițiilor și Proiectelor Europene - Ordin pentru aprobarea Normelor de aplicare a Ordonanței Guvernului nr. 15/2013 privind reglementarea unor măsuri fiscal-bugetare pentru suportarea de la bugetul de stat a sumelor aferente reducerilor procentuale și corecțiilor financiare aplicate pentru abaterile de la conformitatea cu legislația din domeniul achizițiilor publice pentru Programul operațional sectorial Mediu 2007-2013, Programul operațional Infrastructură mare 2014-2020 și pentru Programul Dezvoltare durabilă 2021-2027.

**Monitorul Oficial, Partea I, nr. 460/ 17 Mai 2024**

* Nr. **505** / **16 Mai 2024**, Guvernul României - Hotărâre pentru modificarea și completarea unor acte normative privind conținutul permisului de ședere pentru beneficiarii protecției temporare.

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Investiții, proiecte, colaborare și angajamente au fost cuvintele cheie ale dezbaterilor prilejuite de Conferința la nivel înalt pentru industria chimică ”Calea de tranziție a industriei chimice din România către economia verde”, eveniment desfășurat sub înaltul patronaj al Prim-ministrului României

Rolul industriei românești de motor al competitivității și creșterii economice, cu o pondere de 23% în PIB, a fost subliniat în mesajul prim-ministrului Marcel Ciolacu, susținut în cadrul conferinței de șeful Cancelariei Prim-Ministrului, Alexandru-Mihai Ghigiu.

*”În ultimii ani, suntem martorii unor transformări majore generate de schimbările climatice și de nevoia tot mai mare de energie curată. Industria națională se află în plin proces de transformare.  Ne pregătim să implementăm Green Deal Industrial Plan și Regulamentul Net Zero Industry Act, recent adoptat la nivel european, iar pentru aceasta, avem nevoie de proiecte mature și de finanțare verde. În plan național, suntem în căutarea unor soluții pentru creșterea competitivității industriei și localizarea în România a cât mai multor investiții industriale din sectoare cu valoare adăugată ridicată. Prin dialog permanent între Guvern și sectoarele economice vom găsi cele mai bune soluții pentru ca România să parcurgă o tranziție energetică ordonată și să sporim competitivitatea economiei, în același timp”*, a transmis premierul Marcel Ciolacu.

Ministrul Economiei, Antreprenoriatului și Turismului, Ștefan Radu-Oprea, a punctat faptul că Executivul este în dialog permanent cu industria pentru a identifica modalitățile de finanțare și scheme de ajutor de stat menite să sprijine transformarea industriei către economia verde. *”România este pe un drum bun, avem posibilități și oportunități. Invit investitorii să vină în România pentru că avem resurse – gaz, petrol, energie verde -, posibilitatea de captare și stocare a carbonului și, când vom progresa tehnologic, și hidrogen. România are toate ingredientele pentru a transforma industria chimică într-o poveste de succes și a reuși să echilibrăm balanța comercială”*, a afirmat ministrul Ștefan-Radu Oprea, în cadrul evenimentului.

În contextul evenimentului desfășurat la Palatul Victoria, ministrul Ștefan-Radu Oprea a semnat împreună cu președintele Romchimica, Ștefan Vuza, Scrisoarea de intenție pentru tranziția energetică în industria chimică între Ministerul Economiei, Antreprenoriatului și Turismului și Asociația companiilor chimice din România (Romchimica). Documentul va sta la baza colaborării pentru derularea  inițiativelor dedicate avansării tranziției verzi și parteneriatelor pentru tranziție energetică, între Guvern și operatorii economici din România.

Acest angajament este în concordanță cu obiectivul Guvernului României de a dezvolta parteneriate pentru tranziția energetică cu mediul de afaceri din acele sectoare economice care contribuie semnificativ la emiterea de gaze cu efect de seră, în special dioxid de carbon și metan, în vederea implementării Strategiei pe termen lung a României pentru reducerea emisiilor de gaze cu efect de seră, a Planului național integrat în domeniul energiei și al schimbărilor climatice 2021-2030, și a cadrului de reglementare european și național aferent.

Directorului general al Consiliului European al Industriei Chimice, Marco Mensink, a salutat semnarea acestui document și a remarcat faptul că viitorul pe care îl vom construi împreună cu industria, în primul rând cu industria chimică, se concentrează pe nevoia de acțiune, aceasta fiind, de altfel, esența Declarației de la Anvers. *”Cheia viitorului Europei stă în agenda economică. Este important ca politicile industriale să completeze Green Deal și să nu transformăm totul într-o competiție între cetățeni și industrii. România este într-o poziție excelentă pentru a face parte din acest viitor industrial al Europei. Industria se va apropia de sursele energetice disponibile acolo unde infrastructura e disponibilă și unde materiile prime sunt la prețuri accesibile, iar industria chimică românească este în continuă dezvoltare. Mesajul important pe care trebuie să-l transmitem este că România este pregătită să intre în afaceri în acest sector al investițiilor verzi”*, a afirmat directorului general al Consiliului European al Industriei Chimice, Marco Mensink.

Directorul general al CEFIC a prezentat în detaliu Declarația de la Anvers, prin care liderii europeni s-au angajat să revitalizeze industria continentului european.

Coordonatorul Comitetului Interministerial pentru Schimbări Climatice, consilierul de stat Alina Jalea, a punctat faptul că pentru a parcurge cu bine tranziția energetică, cercetarea, educația și dezvoltarea noilor tehnologii trebuie să rămână pe agenda prioritară a autorităților.

De asemenea, reprezentanții industriei chimice, prin președintele Romchimica, Ștefan Vuza, au subliniat că renașterea industriei chimice românești, prin susținerea investițiilor și coordonarea priorităților între mediul de afaceri și Guvern, este condiție esențială pentru tranziția către o economie verde și o balanță comercială echilibrată.

Evenimentul găzduit la Palatul Victoria reprezintă o continuare a dialogului permanent dintre Guvern și operatorii economici, cunoscut și sub numele de parteneriate pentru tranziția energetică, derulate sub egida Comitetului interministerial pentru schimbări climatice (CISC).

\*

Premierul Marcel Ciolacu: Guvernul României susține alocarea, în continuare, a unor resurse financiare consistente către sectorul agricol european în viitoarea Politică Agricolă Comună

Viitorul Politicii Agricole Comune, situația fermierilor în contextul provocărilor generate de războiul din Ucraina și securitatea alimentară au constituit principalele subiecte ale întrevederii pe care premierul Marcel Ciolacu a avut-o astăzi, la Palatul Victoria, cu Janusz Wojciechowski, comisarul european pentru agricultură.

”În viitoarea Politică Agricolă Comună, Guvernul României susține alocarea, în continuare, a unor resurse financiare consistente către sectorul agricol european, pentru protejarea fermierilor și asigurarea competitivității Uniunii Europene pe piețele globale. Avem nevoie de o abordare cuprinzătoare care să ia în calcul atât aspectele economice, cât și pe cele sociale, inclusiv elementele de dezvoltare rurală. Este necesară simplificarea regulilor și mecanismelor de implementare ale Politicii Agricole Comune, astfel încât aceasta să se poată adapta mai ușor la evenimentele geopolitice și climatice neprevăzute”, a afirmat prim-ministrul Marcel Ciolacu în cadrul întâlnirii. Premierul a mai solicitat ca, în viitoarea PAC, să nu mai existe diferențe între nivelul subsidiilor acordate la hectar statelor membre UE.

În ceea ce privește situația agricultorilor europeni în contextul efectelor produse de războiul din Ucraina, a fost salutată abordarea echilibrată a României, care a reușit să răspundă atât nevoilor de tranzit al cerealelor, cât și revendicărilor fermierilor.

”Contăm în continuare pe un sprijin puternic din partea Comisiei Europene pentru monitorizarea atentă a evoluției comerțului cu produse agro-alimentare dintre UE și Ucraina, pentru a evita distorsiuni pe piața europeană care, implicit, ar afecta și producătorii români”, a menționat premierul Marcel Ciolacu.

Premierul și comisarul european au subliniat implicațiile la nivel social pe care le determină evoluțiile din agricultură, atât direct pentru cetățeni, cât și pentru fermieri și activitatea acestora.

În acest context, cei doi oficiali au arătat că avantajul pe care UE îl are pe plan mondial, de cel mai mare exportator mondial de produse agricole, trebuie menținut și trebuie create condiții pentru ca fermierii europeni să poată, în continuare, să-și dezvolta activitățile.

La întrevedere a participat și ministrul Agriculturii și Dezvoltării Rurale, Florin Barbu.

\*

Mesajul premierului Marcel Ciolacu transmis în cadrul evenimentului de lansare a Strategiei naționale împotriva traficului de persoane pentru perioada 2024-2028

„Excelențele voastre, doamnă ministru, doamnelor și domnilor secretari de stat îmi voi concentra mesajul pe două estimări referitoare la traficul de persoane. Știu că cifrele pot fi considerate aride, uneori golite de trăire, dar implicațiile din spatele acestor cifre nu ne pot lăsa indiferenți.

În fiecare zi, la nivel mondial, există 50 de milioane de persoane care trăiesc sub controlul traficanților de persoane și sunt exploatate de către aceștia. Semenii noștri, copii, tineri, adulți sau bătrâni, femei sau bărbați, deopotrivă, sunt deturnați de la condiția lor umană și de la interesele lor zilnice pentru interesele josnice ale traficanților.

Desigur, astfel de cifre ne alarmează, însă mai impresionante sunt dramele trăite de victime și de cei apropiați lor. Numeroase vieți sunt afectate pe termen lung iar altele pentru totdeauna.

Pentru o bună percepție asupra fenomenului, voi preciza că în urma exploatării acestor oameni, câștigul anual al traficanților depășește la nivel global estimarea pentru 2022, peste 150 de miliarde de dolari americani, sumă mai mare decât produsul a peste 150 de state din lume.

Acesta este nivelul resurselor care stau la dispoziția traficanților pentru organizarea și protecția activităților lor ilegale. Cu un inamic de acest calibru se confruntă astăzi statele în eforturile lor de a combate traficul de ființe umane.

Simplu fapt că într-o societate modernă atât de avansată în toate domeniile mai avem încă motive să discutăm despre această formă de sclavie modernă este de natură să lezeze demnitatea umană a oricărei persoane de bună credință.

Fenomenul fiind deja acutizat, vremea medaliilor și felicitărilor a trecut, iar stoparea lui a devenit o obligație la nivel de bază, o obligație primară, dacă pot spune așa, iar responsabilitatea ne aparține nouă tuturor.

Din păcate, și România este pe harta traficanților de persoane, fiind recunoscut de aproape 20 de ani ca fiind unul dintre statele-sursă pentru victimele exploatate în Europa. Statisticile oficiale ale ultimilor ani ne arată că peste 500 de cetățeni români sunt identificați anual ca victime, iar cifra nu include persoanele aflate în situații de trafic, care nu se regăsesc în statisticile oficiale. Mai mult, aproximativ jumătate dintre victimele identificate sunt copii sau tineri, lucru care ne îngrijorează și mai mult.

Raportându-ne la începutul anilor 2000, România a progresat vizibil atât în crearea cadrului legal cât și în organizarea instituțională necesară în vederea contracarării traficului, atât la nivel operațional, sute de traficanți fiind aduși în fața justiției cât și în ceea ce înseamnă percepția publică asupra fenomenului. Multe dintre victimele identificate beneficiază de asistența necesară, inclusiv cu sprijinul organizațiilor neguvernamentale multe dintre ele fiind chiar în sală.

Însă fenomenul evoluează de la un an, la altul, pe măsură ce traficanții își diversifică metodele de operare, iar instituțiile statului încearcă să-si adapteze acțiunile și să identifice noi soluții de contracarare, așa încât, putem afirma că, deși foarte multe lucruri s-au făcut, încă mai sunt multe pe care trebuie să le facem împreună.

Acesta este și motivul pentru care la nivelul Guvernului a fost elaborata noua Strategie Națională Împotriva Traficului de Persoane pentru perioada 2024-2028. Propunem un mod de lucru ambițios, care să răspundă nevoilor identificate și să țină cont în mod realist de capacitățile noastre.

Suntem optimiști că documentul elaborat împreună cu toți partenerii instituționali și organizațiile neguvernamentale, cu toți în jurul mesei și ținând cont de recomandările organizațiilor internaționale. Acest document ilustrează obiectivele, angajamentul și determinarea tuturor celor care sunt implicați în stoparea acestui fenomen.

Nu ne mulțumim să privim către structurile de aplicare a legii si să le cerem oprirea traficului. Blamarea traficanților nu este suficientă, așa cum nu este suficient să lăudăm de la distanță eforturile organizațiilor neguvernamentale.

Dimpotrivă, avem o strategie sinergică, avem căi de intervenție și avem parteneriate care ne vor ajuta să combatem mai bine acest fenomen. Este momentul sa producem o schimbare reală.

Angajamentul politic al Guvernului României împotriva traficului există și rămâne neschimbat. Suntem aici și împreună suntem deciși sa schimbăm lucrurile în bine și să vă ajutăm pe voi, cei care sunteți in prima linie a luptei anti-trafic fie că vorbim de funcționari ai statului sau membri ai organizațiilor neguvernamentale.

Nu în cele din urmă, vreau să îi felicit pe toți cei care au contribuit la realizarea acestei strategii sub coordonarea Comitetului Interministerial și a ANITP.

Încă o dată doresc să vă asigur că Guvernul este un partener real în această luptă care ne îngrijorează pe toți”.

Sursa: Guvernul României

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției belgiene | **Președinția belgiană a Consiliului UE**  **1 ianuarie - 30 iunie 2024**  Sub deviza „Protejăm. Consolidăm. Pregătim.” Belgia se va axa pe șase domenii tematice pentru lucrările sale din timpul președinției:   * apărarea **statului de drept**, a **democrației** și a **unității** * consolidarea **competitivității** noastre * urmărirea unei **tranziții verzi și juste** * consolidarea **agendei** noastre **sociale și de sănătate** * protejarea **oamenilor** și a **frontierelor** * promovarea unei **Europe cu rol semnificativ în lume**   ***Belgia preia președinția Consiliului într-o perioadă dificilă. Este o adevărată onoare, dar și o responsabilitate. Evoluția Uniunii Europene nu a fost niciodată liniară. De multe ori, cele mai mari progrese s-au înfăptuit în momentele cele mai dificile. -*** *Alexander De Croo, prim-ministrul Belgiei, prezentarea priorităților politice ale președinției belgiene, 8 decembrie 2023*  Belgia va prelua președinția prin rotație a Consiliului pentru a 13-a oară; continuarea lucrărilor președinției anterioare (Spania) înainte de a preda ștafeta viitoarei președinții (Ungaria).  [Site-ul președinției belgiene](https://belgian-presidency.consilium.europa.eu/)  [Prioritățile președinției belgiene](https://belgian-presidency.consilium.europa.eu/en/programme/priorities/)  [Programul președinției belgiene](https://belgian-presidency.consilium.europa.eu/en/programme/the-belgian-presidency-programme/) |

🏵🏵🏵

NOUTĂȚI – Informații UTILE

ADR Vest: Precizări privind rapoartele de expertiză contabilă solicitate la depunerea proiectelor pentru IMM-uri

**Agenția pentru Dezvoltare Regională Vest**, în calitate de Autoritate de Management pentru **Programul Regional Vest 2021-2027**, a prezentat informații despre **rapoartele de expertiză contabilă** aferente finanțărilor nerambursabile pentru mediul privat, în cadrul unui eveniment organizat astăzi, 16 mai 2024, de către Corpul Experților Contabili și Contabililor Autorizați din România – CECCAR, cu experții contabili din județele Arad, Caraș-Severin, Hunedoara și Timiș.

Precizăm faptul că raportul de expertiză contabilă este un document obligatoriu la depunerea proiectelor pentru apelurile din cadrul PR Vest dedicate microîntreprinderilor și IMM-urilor.

[**Prezentarea privind realizarea și depunerea rapoartelor de expertiză contabilă poate fi consultată aici.**](https://www.vest.ro/api/documents/d/756c84969102d81ac2e2c48c3d8b6fdf)

Sursa:ADR PRV

\*

Suplimentarea bugetului MADR pentru plata subvenției de 100 euro/ha, respectiv pe UVM și a cofinanțării publice naționale pentru PNDR 2014-2020 și PS 2023-2027

În ședința de Guvern din data de 16 mai 2024 s-a aprobat Hotărârea privind alocarea unei sume din Fondul de rezervă bugetară pentru suplimentarea bugetului Ministerului Agriculturii și Dezvoltării Rurale.

Prin prezentul act normativ se alocă suma de **1.000.000.000 lei** din Fondul de rezervă bugetară la dispoziția Guvernului, prevăzut în bugetul de stat pe anul 2024, ***pentru menținerea nivelului sprijinului unitar de 100 euro pe hectar, respectiv pe UVM (sectoarele suin și avicol), precum și pentru implementarea în bune condiții a PNDR 2014-2020 și a PS 2023-2027, finanțate din FEADR.***

Pe fondul consecințelor economice suferite ca urmare a conflictului din Ucraina și a protestelor organizate în luna februarie 2024 de către reprezentanții tuturor sectoarelor din domeniul agriculturii și industriei alimentare, MADR a elaborat și a supus aprobării Guvernului o serie de acte normative, ce vizează acordarea unor ajutoare de stat sub formă de granturi domeniilor cele mai afectate, respectiv creșterea suinelor și păsărilor, precum și sectorului vegetal primar (în cuantum de 100 euro/ha, respectiv/UVM). Având în vedere că numărul estimat al beneficiarilor schemelor de ajutor de stat din momentul elaborării și fundamentării actelor normative a fost depășit de numărul de cereri de sprijin financiar depuse, este necesară suplimentarea prevederilor bugetare alocate acestor ajutoare de stat cu suma de **454.000.000 lei**.

Totodată, MADR gestionează alocarea financiară a României din Fondul European Agricol pentru Dezvoltare Rurală (FEADR) pentru perioada 2014-2020, cât și pentru perioada de programare 2021-2027. ***În vederea implementării în bune condiții a PNDR 2014-2020 și a PS 2023-2027, finanțat din FEADR, în sensul încheierii contractelor de finanțare și efectuării plăților în cadrul angajamentelor legale către beneficiarii măsurilor de investiții gestionate de către AFIR și a celor de agromediu și climă gestionate de APIA, este necesară suplimentarea bugetului MADR cu suma de 546.000.000 lei***, reprezentând **componenta de cofinanțare de la bugetul** de stat a sumei de aproximativ 1,15 miliarde de euro, fond extern nerambursabil FEADR, ce urmează a se plăti până la finele trimestrului 2 al anului 2024.

Precizăm că prezentul act normativ nu are impact asupra bugetului general consolidat.

Sursa: MADR

\*

Localități din 31 de județe primesc finanțare pentru 52 de noi investiții în modernizarea infrastructurii

Ministrul Adrian-Ioan Veștea a semnat 52 de noi contracte de finanțare prin Programul Național de Investiții ”Anghel Saligny”, în valoare totală de 690.835.997,86 de lei.

Contractele, semnate împreună cu o parte dintre beneficiarii proiectelor, vizează atât modernizarea drumurilor de interes local, cât și înființarea sau modernizarea sistemelor de alimentare cu apă potabilă, a rețelelor de canalizare menajeră, a stațiilor de epurare și a sistemelor de distribuție a gazelor naturale.

*”Aceste proiecte li se alătură celorlalte 3.416 contracte semnate până în prezent, pentru dezvoltarea localităților și creșterea calității vieții oamenilor”*, a precizat ministrul Adrian-Ioan Veștea.

[**Anexă: Lista contractelor semnate**](https://www.mdlpa.ro/uploads/articole/attachments/6645ba9aba348218095105.xlsx)

|  |  |  |  |  |
| --- | --- | --- | --- | --- |
| **Nr. crt.** | **Județ** | **UAT** | **Denumire obiectiv de investiţii** | **Suma alocată** |
| 1 | Hunedoara | Bucureșci | Modernizare DC 18 Bucureșci - Șesuri, comuna Bucureșci, județul Hunedoara | 8.424.519,63 |

Sursa: MDLPA

\*

Guvernul continuă investițiile în dezvoltarea comunităților locale

Guvernul României a aprobat, în ședința de astăzi, o Ordonanță de Urgență care vine în sprijinul autorităților locale, aducând o serie de modificări pentru flexibilizarea procedurilor prin care sunt finanțate proiectele în cadrul Programului Național de Investiții ”Anghel Saligny”. Sunt peste 1.500 de proiecte de investiții care vor putea fi finanțate ca urmare a acestor modificări.

De asemenea, printr-un Memorandum aprobat tot astăzi la inițiativa Ministerului Dezvoltării, se va asigura plata pentru lucrări deja executate în cadrul Programului ”Anghel Saligny”, Programului Național de Dezvoltare Locală (etapele 1 și 2) și Planului Național de Redresare și Reziliență (PNRR).

*”Este vorba despre aproape 1 miliard de lei, fonduri puse la dispoziția Ministerului Dezvoltării pentru investiții aflate în derulare în comunitățile locale din întreaga țară, pentru realizarea sau modernizarea sistemelor de alimentare cu apă și canalizare, a drumurilor, podurilor și a rețelelor inteligente de distribuirea gazelor naturale”*, a precizat ministrul Adrian-Ioan Veștea.

Sursa: MDLPA

\*

PEO informează beneficiarii proiectelor selectate la finanțare în cadrul apelului „Consolidarea dialogului social și a parteneriatelor pentru ocupare și formare III – Organizațiile societății civile – Regiuni mai puțin dezvoltate” cu privire la derularea procesului de semnare a contractelor de finanțare

În conformitate cu prevederile art. 11, alin (17) al **Ordonanței de urgență a Guvernului nr. 23 din 12 aprilie 2023**, **privind instituirea unor măsuri de simplificare şi digitalizare pentru gestionarea fondurilor europene aferente Politicii de coeziune 2021-2027, cu modificările si completările ulterioare, aprobată prin Legea nr. 45/2024,** Ministerul Investițiilor și Proiectelor Europene, prin Autoritatea de Management pentru Programul Educație si Ocupare, informează beneficiarii proiectelor selectate la finanțare în cadrul apelului **„Consolidarea dialogului social și a parteneriatelor pentru ocupare și formare III – Organizațiile societății civile – Regiuni mai puțin dezvoltate”** cu privire la **derularea procesului de semnare a contractelor de finanțare**, prin încadrarea in termenul menționat la art. 11, alin (17) Cap. V – **Contractarea proiectelor,** din actul normativ mai sus menționat***,*** respectiv „În cazul apelurilor de proiecte cu termen-limită de depunere, durata totală până la semnarea contractului de finanțare sau emiterea deciziei de finanțare nu poate depăși 180 de zile calendaristice, calculate de la închiderea apelului de proiecte. În cazuri temeinic justificate, autoritatea de management are dreptul de a prelungi durata motivat, o singură dată, cu maximum 90 de zile calendaristice, cu informarea solicitanților prin publicarea unui anunț pe pagina de internet a autorității de management.”

Sursa: MIPE

\*

Ordinul MIPE nr. 2010/10.05.2024 privind modificarea Schemei de ajutor de stat pentru activități de cercetare-dezvoltare și inovare finanțate prin Prioritatea 1. „Susținerea și promovarea unui sistem de CDI atractiv și competitiv în RO”

Autoritatea de Management pentru Programul Creștere Inteligentă, Digitalizare și Instrumente Financiare 2021-2027 din cadrul Ministerului Investițiilor și Proiectelor Europene publică [**Ordinul MIPE nr. 2010/10.05.2024**](https://mfe.gov.ro/wp-content/uploads/2024/05/e521e72a4e71c40342b6fa62f289cb0d.pdf) privind modificarea Schemei de ajutor de stat pentru activități de cercetare-dezvoltare și inovare finanțate prin Prioritatea 1. ”Susținerea și promovarea unui sistem de CDI atractiv și competitiv în RO”, publicat în [**Monitorul Oficial al României nr. 452 din 16 mai 2024,Partea I**](https://monitoruloficial.ro/Monitorul-Oficial--PI--452--2024.html).

Sursa: MIPE

\*

PTJ: Deciziile Comitetului de Monitorizare privind Metodologia și criteriile de evaluare și selecție pentru Ghidul „Dezvoltarea întreprinderilor și a antreprenoriatului” și pentru acțiunea „Investiții pentru dezvoltarea IMM care sprijină creșterea durabilă și crearea de locuri de muncă”

În perioada 19-25.03.2024 s-a desfășurat procedura scrisă de aprobare a [**versiunii actualizate a Metodologiei și criteriilor de evaluare și selecție aferente** **Ghidului „Dezvoltarea întreprinderilor și a antreprenoriatului”**](https://mfe.gov.ro/wp-content/uploads/2024/05/3f0312a3713e91bb5fe2329740893f1f.zip) – componenta „Sprijin pentru creșterea durabilă a microîntreprinderilor și crearea de locuri de muncă”, în urma căreia a fost emisă Decizia nr. 19/26.03.2024 a CM PTJ.

Totodată, în intervalul 28.03-03.04.2024 s-a desfășurat procedura scrisă de aprobare a [**versiunii actualizate a Metodologiei și criteriilor de evaluare și selecție aferente** **Ghidului „Dezvoltarea întreprinderilor și a antreprenoriatului”**](https://mfe.gov.ro/wp-content/uploads/2024/05/61c9322cc5216b1d7b541698bfe9bab4.zip) – componenta „Sprijin pentru creșterea durabilă a microîntreprinderilor și crearea de locuri de muncă”, în urma căreia a fost emisă Decizia nr. 20/04.04.2024 a CM PTJ.

Sfarsitul primului paragraf

De asemenea, în perioada 29.04-09.05.2024 s-a desfășurat procedura scrisă de aprobare a [**versiunii actualizate a Metodologiei și criteriilor de evaluare și selecție a proiectelor aplicabile apelurilor de proiecte pentru acțiunea „Investiții pentru dezvoltarea IMM care sprijină creșterea durabilă și crearea de locuri de muncă”**](https://mfe.gov.ro/wp-content/uploads/2024/05/bbc641873c7b9892248dcb464c347e0b.zip) din cadrul Programului Tranziție Justă 2021 – 2027, în urma căreia a fost emisă Decizia nr. 21/10.05.2024 a CM PTJ.

Având în vedere cerințele prevăzute la art. 38 alin. (5) din Regulamentul (UE) nr. 1060/2021, Autoritatea de Management pentru PTJ publică documentele aferente celor trei proceduri scrise de aprobare a actualizării documentelor menționate anterior, respectiv Deciziile CM PTJ sus-menționate și versiunile aprobate ale documentelor care au făcut obiectul procedurilor scrise.

Sursa: MIPE

\*

PTJ: Datele cumulative referitoare la implementarea PTJ 2021-2027, transmise către Comisia Europeană la data de 29.04.2024, în conformitate cu prevederile art. 42 din Regulamentul (UE) nr. 1060/2021

În conformitate cu prevederile art. 42 din Regulamentul (UE) nr. 1060/2021: „(1) Statul membru sau autoritatea de management transmite Comisiei, în format electronic, date cumulative pentru fiecare program până la 31 ianuarie, 30 aprilie, 31 iulie, 30 septembrie și 30 noiembrie în fiecare an, cu excepția datelor prevăzute la alineatul (2) litera (b) și la alineatul (3), care se transmit în format electronic până la 31 ianuarie și 31 iulie în fiecare an, în conformitate cu modelul prevăzut în anexa VII; (…) (5) Statul membru sau autoritatea de management publică sau furnizează un link către toate datele transmise Comisiei, pe portalul de internet menționat la articolul 46 litera (b) sau pe site-ul de internet menționat la articolul 49 alineatul (1)”.

La data de 29.04.2024, Autoritatea de Management pentru Programul Tranziție Justă (AM PTJ) a transmis Comisiei Europene, prin intermediul SFC2021, **datele cumulative referitoare la implementarea PTJ 2021-2027** prin completarea Tabelelor de raportare generate automat prin SFC2021, aferente Anexei VII Model pentru transmiterea datelor – articolul 42.

* [**Versiunea în limba română a datelor transmise**](https://mfe.gov.ro/wp-content/uploads/2024/05/530bed940ea81c35b02d3738402c6f83.pdf)
* [**Versiunea în limba engleză a datelor transmise**](https://mfe.gov.ro/wp-content/uploads/2024/05/880daa6469b01bb7654e7eec306b2589.pdf)

Sursa: MIPE

\*

PEO: Informare solicitanți privind apelul ,,Primul student din familie” – Regiuni mai puțin dezvoltate

Ministerul Investițiilor și Proiectelor Europene, prin Autoritatea de Management pentru Programul Educație și Ocupare, anunță potențialii aplicanți în cadrul apelului de proiecte **,,Primul student din familie” – Regiuni mai puțin dezvoltate PEO/291/PEO P6/OP4/ESO4.6/PEO A40** faptul că structura cererii de finanțare, parametrizată în cadrul acestui apel de proiecte, nu permite inserarea informațiilor aferente secțiunilor „Resurse Umane” și „Metodologie de implementare proiect”. **În vederea transmiterii unei cereri de finanțare complete, aplicanții sunt rugați să completeze informațiile care vizează secțiunea „Resurse umane” în formatul prevăzut** [**aici**](https://mfe.gov.ro/wp-content/uploads/2024/05/93df1b5900decf09cb8b14ec7c4a11e2.docx)**.** După completarea tuturor informațiilor relevante, documentul va fi încărcat în sistemul informatic MySMIS 2021 în format pdf., fiind asumat prin semnătură electronică.

În ceea ce privește informațiile care vizează secțiunea **„Metodologie de implementare proiect”**, acestea vor fi **completate în secțiunea „Activități”, ca subactivitate a activității care vizează Managementul proiectului**.

Sursa: MIPE

\*

PEO: Listele intermediare a cererilor de finanțare care au fost respinse în etapa de evaluare tehnică și financiară prleiminară (ETFP) pentru apelurile de proiecte „Ține pasul” – Regiuni mai puțin dezvoltate și regiunea dezvoltată București-Ilfov

Autoritatea de Management pentru Programul Educație și Ocupare (PEO) 2021 – 2027 publică **listele intermediare a cererilor de finanțare care au fost respinse în etapa de evaluare tehnică și financiară prleiminară (ETFP) pentru apelurile de proiecte**:

[**„Ține pasul” – Regiuni mai puțin dezvoltate PEO/78/PEO P9/OP4/ESO4.7/PEO A36**](https://mfe.gov.ro/wp-content/uploads/2024/05/7e240c83725b4f7d73abad5099f3baab.pdf)

[**„Ține pasul” – Regiunea dezvoltată București – Ilfov PEO/79/PEO P9/OP4/ESO4.7/PEO A36**](https://mfe.gov.ro/wp-content/uploads/2024/05/14eb4b7850fb16090a7442fe7d2d5207.pdf)

**Incepând cu data prezentului anunt, solicitantii vor primi, prin sistemul electronic MySMIS 2021+, notificarea cu privire la rezultatul evaluării tehnice și financiare preliminare.**

Solicitantul poate contesta rezultatul evaluării cererii lui de finanțare o singură dată pentru fiecare etapă. Contestațiile se vor depune de solicitant în sistemul MySMIS 2021+ în termenul precizat în cadrul notificării privind rezultatul verificării tehnice și financiare preliminare.

Sursa: MIPE

🏵🏵🏵

**Consultări Publice**

A fost publicat în transparență decizională proiectul de act normativ prin care se aprobă normele metodologice de aplicare a Legii 217/2016 privind diminuarea risipei alimentare

MADR a publicat în transparență decizonală Proiectul de Hotărâre a Guvernului pentru aprobarea Normelor metodologice de aplicare a Legii nr. 217/2016 privind diminuarea risipei alimentare.

Prezentul proiect vizează amendarea cadrului juridic în domeniul risipei alimentare prin introducerea caracterului obligatoriu pentru toți operatorii din sectorul agroalimentar de a întreprinde măsuri de prevenire a risipei alimentare în vederea îndeplinirii obiectivelor de dezvoltare durabilă asumate, la nivel european şi internațional, de către România.

Proiectul de act normativ are în vedere următoarele aspecte:

- sporirea gradului de conștientizare și responsabilizare a operatorilor economici asupra necesității de a se implica în lupta împotriva risipei alimentare;

- creșterea cantității de alimente ce fac obiectul donării;

- elaborarea Strategiei naționale pentru prevenirea și reducerea risipei alimentare;

- asigurarea unei gestionări și monitorizări eficiente a măsurilor de prevenire și reducere a risipei alimentare, prin crearea Platformei naționale pentru prevenirea şi reducerea risipei alimentare.

Odată cu intrarea în vigoare a normelor metodologice de aplicare a Legii 217/2016, operatorii economici vor avea următoarele obligații:

- să implementeze cel puțin două măsuri/ acțiuni de prevenire a risipei alimentare, înainte de a dispune neutralizarea deșeurilor alimentare generate;

- să încarce, până la data de 31 martie pentru perioada cuprinsă în intervalul 1 ianuarie-31 decembrie a anului precedent, în Platforma națională pentru prevenirea și reducerea risipei alimentare, planurile anuale de diminuare a risipei alimentare;

- să încarce, până la data de 31 martie pentru perioada cuprinsă în intervalul 1 ianuarie-31 decembrie a anului precedent, în Platforma națională pentru prevenirea și reducerea risipei alimentare, rapoartele anuale privind cantitatea alimentelor care au făcut obiectul transferului cu titlu gratuit, atât agenții economici recunoscuți ca receptori, cât și agenții economici donatori.

Proiectul de HG poate fi consultat la următorul link: [https://www.madr.ro/proiecte-de-acte-normative/8996-proiect-hg-aprobare-norme-metodologice-legea-nr-217-15-05-2024.html](https://madr.gov.ro/proiecte-de-acte-normative/8996-proiect-hg-aprobare-norme-metodologice-legea-nr-217-15-05-2024.html)

Sursa: MADR

\*

Consultare publică, PEO: Ghidul „Sprijinirea sportivilor aflați la final de carieră pentru dobândirea de competențe în vederea reintegrării pe piața muncii”

Autoritatea de Management pentru Programul Educație și Ocupare (PEO) din cadrul Ministerului Investițiilor și Proiectelor Europene lansează, în consultare publică, [**Ghidul solicitantului**](https://mfe.gov.ro/wp-content/uploads/2024/05/2b8d60718c6a2197b4dc3fa4bf5cc708.zip) **condiții specifice „Sprijinirea sportivilor aflați la final de carieră pentru dobândirea de competențe în vederea reintegrării pe piața muncii”**, apel de proiecte competitiv finanțat din Prioritatea P09 „Consolidarea participării populației în procesul de învățare pe tot parcursul vieții pentru facilitarea tranzițiilor și a mobilității “, Obiectiv specific: ESO4.7. „Promovarea învățării pe tot parcursul vieții, în special a oportunităților flexibile de actualizare a competențelor și de recalificare pentru toți, ținând seama de competențele antreprenoriale și digitale, printr-o mai bună anticipare a schimbării și a cerințelor de noi competențe bazate pe nevoile pieței muncii, precum și prin facilitarea tranzițiilor profesionale și promovarea mobilității profesionale (FSE+)”, Măsura 9.g.8 „Sprijinirea sportivilor aflați la final de carieră pentru dobândirea de competențe în vederea reintegrării pe piața muncii”.

Propunerile și observațiile pot fi transmise pe adresa de e-mail [consultare.peo@mfe.gov.ro](mailto:consultare.peo@mfe.gov.ro) până la data de 03.06.2024.

\*

Consultare publică, PDD: Ghidul Solicitantului Condiții de accesare a finanțării pentru proiectele etapizate din sectorul energiei

Ministerul Investițiilor și Proiectelor Europene, prin Autoritatea de Management pentru Programul Dezvoltare Durabilă (PDD), lansează în consultare publică [**Ghidul Solicitantului „Condiții de accesare a finanțării pentru proiectele etapizate din sectorul energiei”**,](https://mfe.gov.ro/wp-content/uploads/2024/05/ce9302ec5ac18385c99bbb27b3467e82.rar) Prioritatea 4 – Promovarea eficienței energetice, a sistemelor și rețelelor inteligente de energie și reducerea emisiilor de gaze cu efect de seră.

Sursa: MIPE

🏵🏵🏵

Anunțuri PNRRPNRR

PNRR: Calendarul apelurilor actualizat la data de 08.05.2024

[PNRR: Calendarul apelurilor actualizat la data de 08.05.2024](https://mfe.gov.ro/wp-content/uploads/2024/05/98da8829779cc54ac76ce04af58a58f3.xlsx)

\* Datele sunt transmise de coordonatorii de reforme și investiții și au titlu estimativ

Sursa: MIPE

\*

PNRR: A fost actualizat Ghidul „Digitalizarea sectorului organizațiilor neguvernamentale”

Ministerul Investițiilor și Proiectelor Europene în calitate de coordonator de reforme și investiții publică [**Ordinul 2058/2024**](https://mfe.gov.ro/wp-content/uploads/2024/05/43512c105f6c5d90ae2decefb0cb7947.pdf) **pentru modificarea** **Ghidului specific** – condiții de accesare a fondurilor europene aferente Planului Național de Redresare și Reziliență în cadrul apelului de proiecte „Digitalizarea sectorului organizațiilor neguvernamentale”, pentru prelungirea perioadei de depunere a cererilor de finanțare de la 29.04.2024 – 23.05.2024, cu actualizarea celorlalte date din calendarul orientativ al apelului de proiecte.

Data de închidere a etapei de depunere a proiectelor este **23.05.2024, ora 23:59.**

Sursa: MIPE

\*

PNRR: A fost actualizat Ghidul „Granturi pentru sprijinirea antreprenorilor în dezvoltarea tehnologiilor digitale avansate”

Ministerul Investițiilor și Proiectelor Europene în calitate de coordonator de reforme și investiții publică [**Ordinul 2026/13.05.2024**](https://mfe.gov.ro/wp-content/uploads/2024/05/5765645be2625129f6dd00821bc93803.pdf) pentru modificarea Ghidului specific – condiții de accesare a fondurilor europene aferente Planului Național de Redresare și Reziliență în cadrul apelului de proiecte: **„Granturi pentru sprijinirea antreprenorilor în dezvoltarea tehnologiilor digitale avansate”**, aprobat prin prin Ordinul ministrului investițiilor și proiectelor europene nr. 815/21.03.2024.

Modificările aduse prin **Ordinul 2026/13.05.2024** sunt:

**Perioada de depunere a proiectelor se extinde ca urmare a solicitărilor primite din partea mediului de afaceri, calendarul estimativ al întregului apel fiind:**

* 25.03.2024 – 22.05.2024 – etapă depunere proiecte
* 23.05.2024 – 13.06.2024 – etapă evaluare proiecte
* 14.06.2024 – 30.06.2024 – etapă încheiere contracte

Sursa: MIPE

🏵🏵🏵

Apeluri – Finanțări

PoIDS: Ghidul Solicitantului Incluziune socială pentru persoane cu dizabilități prin tehnologii asistive și de acces

Autoritatea de Management pentru Programul Incluziune și Demnitate Socială din cadrul Ministerului Investițiilor și Proiectelor Europene publică [**Ghidul Solicitantului „Incluziune socială pentru persoane cu dizabilități prin tehnologii asistive și de acces”**](https://mfe.gov.ro/wp-content/uploads/2024/05/82001533957db8b0d6256f6eaa2060d2.zip), apel non-competitiv finanțat din Prioritatea de investiții 07. „Sprijin pentru persoanele cu dizabilități“, Obiectiv specific: RSO4.3. „Promovarea incluziunii socioeconomice a comunităților marginalizate, a gospodăriilor cu venituri reduse și a grupurilor defavorizate, inclusiv a persoanelor cu nevoi speciale, prin acțiuni integrate, inclusiv locuințe și servicii sociale (FEDR)” și Obiectiv specific ESO4.11. „Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală modernizarea sistemelor de protecție socială, inclusiv promovarea accesului la protecție socială, acordând o atenție deosebită copiilor și grupurilor defavorizate, îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+)“, Acțiunea 7.4 Accesul persoanelor cu dizabilități la echipamente, dispozitive și tehnologii asistive, pentru incluziunea socială și participarea activă la viața comunității.

**Sistemul informatic MySMIS2021 se deschide în data de 17.05.2024, orele 16.00 până la data 17.06.2024, orele 16.00.**

Sursa: MIPE

\*

APIA primește Cereri de plată aferente anului 2024 pentru schema de ajutor de stat „Sprijin pentru prima împădurire și crearea de suprafețe împădurite”

Agenția de Plăți și Intervenție pentru Agricultură (APIA) informează că **în perioada** **13 mai – 5** **iulie 2024 (inclusiv), beneficiarii** **Schemei de ajutor de stat „*Sprijin pentru prima împădurire și crearea de suprafețe împădurite*”** aferentă Măsurii 8, Submăsura 8.1 „*Împăduriri și crearea de suprafețe împădurite*”, din cadrul Programului Național de Dezvoltare Rurală 2014-2020, **pot depune Cereri de plată** **aferente anului 2024** pentru solicitarea sprijinului aferent lucrărilor efectuate.

În conformitate cu prevederile OMADR nr. 189/10.05.2024, **Cererile de plată se depun la Centrele APIA de către** **beneficiarii care au depus Cereri de sprijin în cadrul sesiunilor 1/2016, 2/2017, 3/2018, 4/2019, 5/2020 sau/și 6/2021**.

Formularele de modificare a Cererilor de plată **pot fi depuse până la data de 22 iulie 2024 (inclusiv).**

În funcţie de tipul plăţii solicitate, dosarul cererii de plată trebuie să cuprindă documentele doveditoare privind efectuarea lucrărilor de înființare, împrejmuire și întreținere, specificate în capitolul V din Formularul – tip de Cerere de plată pentru anul 2024.

**Informaţii detaliate** pentru accesarea Schemei de ajutor de stat „*Sprijin pentru prima împădurire și crearea de suprafețe împădurite*” **se regăsesc postate pe site-ul APIA** [**www.apia.org.ro**](http://www.apia.org.ro/), la adresa: <http://www.apia.org.ro/ro/directia-masuri-de-sprijin-i-iasc/masuri-delegate-din-pndr>.

Sursa: APIA

\*

PoCIDIF: Ghidul Solicitantului aferent Acțiunii 2.2 E-guvernarea și digitalizarea în beneficiul cetățenilor – 2.2.1: E-guv în administrația/instituțiile publice

Autoritatea de Management pentru Programul Creștere Inteligentă, Digitalizare și Instrumente Financiare 2021-2027 din cadrul Ministerului Investițiilor și Proiectelor Europene publică [**Ghidul Solicitantului aferent Acțiunii 2.2 E-guvernarea și digitalizarea în beneficiul cetățenilor**](https://mfe.gov.ro/wp-content/uploads/2024/05/6fc149b517c47a723988fc4b070e5d1a.7z)– 2.2.1: E-guv în administrația/instituțiile publice, Măsura 1 – ”Servicii publice destinate cetățenilor și/sau firmelor identificate în CSP gestionat de ADR și/sau în concordanță cu Politica eGuv” – **proiect etapizat**, Prioritatea 2 – P2 Digitalizare în administrația publică centrală și mediul de afaceri, Obiectiv specific RSO1.2: Valorificarea avantajelor digitalizării, în beneficiul cetățenilor, al companiilor, al organizațiilor de cercetare și al autorităților publice.

Prezentul apel este necompetitiv, cu termen limită de depunere.

Depunerea proiectului se va realiza pe platforma MySMIS2021, începând cu data de 20.05.2024, ora 10:00.

Totodată, poate fi consultat și [**Centralizatorul privind propunerile/observațiile**](https://mfe.gov.ro/wp-content/uploads/2024/05/31ff229fc982d4224d36db4b2b0547bf.pdf) primite în perioada de consultare publică a Ghidului solicitantului menționat anterior.

Sursa: MIPE

\*

Programul Sănătate: Ghidul Solicitantului Investiții în infrastructura laboratoarelor de microbiologie din cadrul unităților sanitare publice

Ministerul Investițiilor și Proiectelor Europene, prin Autoritatea de Management pentru Programul Sănătate, publică **Ghidul Solicitantului pentru Apelul de proiecte „Investiții în infrastructura laboratoarelor de microbiologie din cadrul unităților sanitare publice” PS/359/PS P3/OP4/RSO4.5/PS P3 RSO4.5 A7** din cadrul Priorității 3: Creșterea eficacității și rezilienței sistemului medical în domenii critice, de importanță strategică cu impact transversal asupra serviciilor medicale și asupra stării de sănătate, FEDR, Obiectiv de politică 4, Obiectiv Specific RSO4.5.

**Pentru acest apel de proiecte, grupul țintă eligibil se limitează exclusiv la unități sanitare publice care au în structură sau care au în curs de înființare laboratoare de microbiologie (inclusiv compartimente de microbiologie), localizate într-una dintre cele 7 regiuni mai puțin dezvoltate ale României.**

Acțiunile sprijinite prin apelul de proiecte sunt investiții de tipul dotare cu echipamente în infrastructura laboratoarelor de microbiologie (inclusiv compartimente de microbiologie) din cadrul unităților sanitare publice.

Alocarea totală pentru apelurile de proiecte este de 22 milioane de euro, din care 85% contribuție UE și 15% contribuție națională.

**Cererile de finanțare se pot depune în perioada 13.05-01.07.2024 prin intermediul sistemului MySMIS 2021.**

Ghidul Solicitantului este disponibil la: <https://mfe.gov.ro/ghiduri-ms/investitii-in-infrastructura-publica-a-unitatilor-sanitare-publice-laboratoare-de-microbiologie/>


ursa: MIPE

🏵🏵🏵

Din Actualitatea Europeană

UE sprijină îmbunătățirea cooperării dintre Ucraina și Republica Moldova în ceea ce privește trecerea frontierei în cadrul culoarelor de solidaritate

Comisia Europeană, împreună cu Ucraina, Republica Moldova, România și SUA, inaugurează astăzi, 16 mai, punctul renovat de trecere a frontierei dintre Ucraina și Republica Moldova de la Reni, Ucraina.

În cadrul inițiativei privind [culoarele de solidaritate](https://transport.ec.europa.eu/ukraine/keeping-ukrainian-goods-moving_en), Comisia a sprijinit lucrările la acest punct de trecere a frontierei pentru a permite o mai mare fluiditate a traficului la frontieră, precum și o mai bună conectivitate între Ucraina, Republica Moldova și România.

Controalele comune la frontierele dintre Ucraina și Republica Moldova vor accelera procesul de trecere a frontierei în ambele direcții, permițând ca mărfurile transportate pe cale rutieră să ajungă mai rapid la destinație. În plus, UE a alocat până la 11 milioane EUR pentru alte lucrări substanțiale de renovare și pentru posibila extindere a punctului de trecere a frontierei, precum și pentru dezvoltarea altor infrastructuri de frontieră prioritare. Inaugurarea are loc în contextul discuțiilor periodice dintre UE, Ucraina, Republica Moldova, România și SUA cu privire la îmbunătățirea în continuare a eficienței coridorului Dunării pentru nevoile actuale și viitoare.

Adina **Vălean**, comisarul pentru transporturi, a declarat: „*De la înființarea culoarelor de solidaritate în luna mai 2022, coridorul Dunării a fost un excelent exemplu de cooperare strânsă între Ucraina, Republica Moldova și România – cea mai mare parte a mărfurilor care ies din și intră în Ucraina au folosit acest coridor în ultimii doi ani, costurile logistice fiind comparabile cu cele pentru ruta Mării Negre. Cu sprijinul nostru, punctul îmbunătățit de trecere a frontierei dintre Ucraina și Moldova de la Reni, inaugurat astăzi, va reduce și mai mult timpul de așteptare la frontieră și, astfel, va spori atractivitatea acestei rute.*”


Până în prezent, culoarele de solidaritate au permis Ucrainei să exporte peste 136 de milioane de tone de mărfuri, inclusiv, de exemplu, cereale, minereuri și oțel, și să importe peste 52 de milioane de tone de mărfuri de care are nevoie. Culoarele de solidaritate au generat venituri de aproximativ 50 de miliarde EUR pentru economia Ucrainei și au permis importul în Ucraina de bunuri din UE în valoare de aproximativ 107 miliarde EUR.

\*

Previziunile economice din primăvara anului 2024: o expansiune progresivă în contextul unor riscuri geopolitice ridicate

Previziunile economice din primăvara anului 2024: o expansiune progresivă în contextul unor riscuri geopolitice ridicate.

Ca urmare a stagnării economice generale din 2023, creșterea mai bună decât se preconizase de la începutul anului 2024 și reducerea în curs a inflației au pregătit terenul pentru o expansiune progresivă a activității în perioada analizată în previziuni.

Conform previziunilor din primăvară ale Comisiei Europene, creșterea PIB-ului în 2024 ar urma să fie de 1,0 % în UE și de 0,8 % în zona euro. În 2025, se estimează că PIB-ul va crește la 1,6 % în UE și la 1,4 % în zona euro. Se preconizează că inflația IAPC din UE va scădea de la 6,4 % în 2023 la 2,7 % în 2024 și la 2,2 % în 2025. În zona euro, se preconizează că aceasta va scădea de la 5,4 % în 2023 la 2,5 % în 2024 și la 2,1 % în 2025.

**Revenirea la creștere pe fondul accelerării consumului privat**

Conform estimării-semnal preliminare a Eurostat, PIB-ul a crescut cu 0,3 % în primul trimestru al anului 2024, atât în UE, cât și în zona euro. Această creștere, care a fost generalizată în toate statele membre, marchează sfârșitul perioadei îndelungate de stagnare economică, începută în ultimul trimestru al anului 2022.

Potrivit estimărilor, în acest an și anul viitor, creșterea activității economice ar urma să fie determinată în mare măsură de o expansiune constantă a consumului privat, întrucât creșterea reală continuă a salariilor și a ocupării forței de muncă susține o creștere a veniturilor disponibile reale. Cu toate acestea, o înclinație puternică spre economisire frânează încă parțial consumul privat.

În schimb, creșterea investițiilor pare să se atenueze. Încetinită de ciclul negativ al construcțiilor de locuințe, se preconizează că aceasta își va reveni doar treptat. În timp ce, potrivit estimărilor, condițiile de creditare ar urma să se îmbunătățească în perioada analizată în previziuni, piețele se așteaptă în prezent la o traiectorie a reducerilor ratei dobânzii ceva mai progresivă decât în iarnă.

În contextul unei economii globale reziliente, se preconizează că redresarea comerțului va sprijini exporturile UE. Cu toate acestea, pe măsură ce se va relua cererea internă în UE, o accelerare a importurilor va compensa în mare măsură contribuția pozitivă a exporturilor la creștere.

**Inflația va continua să scadă**

Inflația IAPC a continuat să scadă rapid față de valoarea maximă de 10,6 % (anuală) înregistrată în octombrie 2022 în zona euro. Se estimează că, în luna aprilie a anului curent, aceasta va fi atins 2,4 %, adică cea mai redusă valoare din ultimii doi ani.

Pornind de la rezultatele mai mici decât era de așteptat din primele luni ale acestui an, se preconizează că inflația va continua să scadă și va atinge obiectivul ceva mai devreme în 2025 decât se preconizase în previziunile intermediare din iarnă. Se estimează că dezinflația va fi determinată în principal de bunurile neenergetice și de produsele alimentare, în timp ce inflația prețurilor la energie va crește, iar cea din sectorul serviciilor va scădea doar treptat, în paralel cu moderarea presiunilor salariale. Se preconizează că inflația din UE în ansamblu va urma o traiectorie similară, deși va rămâne ceva mai ridicată.

**Piața muncii rămâne puternică, în pofida unei creșteri modeste**

În pofida încetinirii ritmului de activitate, economia UE a creat peste două milioane de locuri de muncă în 2023, ratele de activitate și de ocupare a forței de muncă în rândul persoanelor cu vârste între 20 și 64 de ani atingând noi valori record, de 80,1 % și, respectiv, 75,5 %, în ultimul trimestru al anului. Numeroase piețe ale muncii din UE rămân tensionate. În luna martie, rata șomajului din UE a fost de 6,0 %, cel mai scăzut nivel atins vreodată. Această performanță solidă a pieței muncii se datorează atât ofertei puternice de forță de muncă (sprijinită, printre altele, de migrație), cât și cererii de forță de muncă.

Potrivit estimărilor, creșterea ocupării forței de muncă în UE ar urma să scadă la 0,6 % în acest an și până la 0,4 % în 2025. Se preconizează că rata șomajului din UE va rămâne în general stabilă, în jurul valorii minime istorice.

În concordanță cu dezinflația continuă preconizată, creșterea salariilor nominale din UE a început să încetinească, după ce atinsese un nivel record de 5,8 % în 2023. În perspectivă, se prevede continuarea acestei tendințe de încetinire.

**Retragerea măsurilor excepționale de sprijin pentru energie ar urma să reducă deficitele publice**

După o reducere de proporții în 2021 și în 2022, scăderea deficitului public al UE s-a oprit în 2023 din cauza atenuării activității economice. Se preconizează că scăderea se va relua în 2024 (3,0 %) și în 2025 (2,9 %), în special pe fondul eliminării treptate a măsurilor de sprijin pentru energie.

În contextul unor costuri mai ridicate cu serviciul datoriei și al unei creșteri nominale mai reduse a PIB-ului, se preconizează că ponderea datoriei în PIB din UE se va stabiliza în cursul acestui an la 82,9 %, după care va crește cu aproximativ 0,4 puncte procentuale în 2025.

**Incertitudine ridicată în contextul tensiunilor geopolitice**

Incertitudinea și riscurile de evoluție negativă care afectează perspectivele economice au crescut și mai mult în ultimele luni, în principal din cauza îndelungatului război de agresiune al Rusiei împotriva Ucrainei și a conflictului din Orientul Mijlociu. De asemenea, tensiunile geopolitice generalizate prezintă în continuare riscuri. Mai mult decât atât, persistența inflației în SUA poate conduce la întârzieri suplimentare ale reducerii ratei dobânzilor, atât în SUA, cât și în restul lumii, având ca rezultat condiții financiare ceva mai stricte la nivel mondial.

Pe plan intern, scăderea inflației se poate dovedi mai lentă decât se preconizase, ceea ce poate determina băncile centrale din UE să întârzie reducerea ratelor dobânzii până la stabilizarea scăderii inflației din sectorul serviciilor. De asemenea, este posibil ca unele state membre să adopte măsuri suplimentare de consolidare bugetară în bugetele lor pentru 2025 (măsuri neluate în calcul la elaborarea acestor previziuni), ceea ce ar putea influența creșterea economică în anul următor. Totodată, o scădere a înclinației spre economisire ar putea stimula creșterea consumului, în timp ce investițiile în construirea de locuințe s-ar putea redresa mai rapid. Riscurile asociate schimbărilor climatice afectează din ce în ce mai mult perspectivele.

**Context**

Aceste previziuni se bazează pe o serie de ipoteze tehnice referitoare la evoluția cursurilor de schimb, a ratelor dobânzilor și a prețurilor produselor de bază, întemeiate pe informațiile disponibile până la data de 25 aprilie. Pentru toate celelalte date-sursă, inclusiv ipotezele privind politicile publice, aceste previziuni iau în considerare informațiile disponibile până la data de 30 aprilie, inclusiv. Cu excepția cazului în care sunt anunțate și detaliate în mod corespunzător noi politici, proiecțiile pornesc de la ipoteza menținerii politicilor actuale.

Comisia Europeană publică în fiecare an două seturi de previziuni detaliate (în primăvară și în toamnă) și două seturi de previziuni intermediare (în iarnă și în vară). Cele două seturi de previziuni detaliate cuprind o gamă largă de indicatori economici pentru toate statele membre le UE, țările candidate, țările AELS și pentru alte economii de piață avansate și emergente majore. Previziunile intermediare cuprind valorile anuale și trimestriale ale PIB-ului și ale inflației tuturor statelor membre pentru anul în curs și pentru anul următor, precum și date agregate pentru UE și zona euro.

Previziunile economice ale Comisiei Europene din vara anului 2024 vor actualiza previziunile privind PIB-ul și inflația din prezenta publicație și se preconizează că vor fi prezentate în septembrie 2024.


**Pentru informații suplimentare**

[Documentul complet: Previziunile economice din primăvara anului 2024](https://economy-finance.ec.europa.eu/economic-forecast-and-surveys/economic-forecasts/spring-2024-economic-forecast-gradual-expansion-amid-high-geopolitical-risks_en)

\*

Un nou sondaj Eurobarometru arată participarea activă a tinerilor la viața civică și democratică înainte de viitoarele alegeri europene

Înainte de alegerile europene care vor avea loc în perioada 6-9 iunie, Comisia a publicat astăzi, 13 mai, un sondaj [Eurobarometru privind tineretul și democrația](https://europa.eu/eurobarometer/surveys/detail/3181), care dezvăluie primele indicii că 64 % dintre tineri își declară intenția de a vota.



Cu toate acestea, în timp ce 38 % au indicat că consideră că votul este cea mai eficientă acțiune pentru a-și face auzită vocea, aproximativ 19 % au declarat că nu sunt interesate de politică, iar 13 % nu sunt interesate să voteze.

Sondajul a arătat că mulți tineri sunt activi și implicați: 64 % au declarat că au participat la activitățile uneia sau mai multor organizații în ultimele 12 luni. În plus, 48 % au raportat că au luat măsuri pentru a schimba societatea prin semnarea unei petiții, prin participarea la o manifestare sau prin trimiterea unei scrisori unui politician. În special, tinerii au fost activi pe teme legate de drepturile omului (34 %), schimbările climatice și mediu (33 %), sănătate și bunăstare (29 %) și drepturi egale, indiferent de gen, rasă sau sexualitate (29 %).

Tinerii au considerat că sistemul educațional i-a pregătit bine pentru unele dintre provocările cu care se confruntă. De exemplu, 73 % au declarat că educația lor le-a înzestrat cu competențele digitale necesare pentru a identifica dezinformarea. 72 % au declarat că educația lor i-a învățat să se ocupe de mediu.

În cele din urmă, sondajul a arătat că tinerii continuă să aibă o perspectivă europeană. Peste 43 % au participat la o activitate în altă țară din UE. Exemple tipice în acest sens includ studiile sau formarea (16 %), voluntariatul (12 %) sau munca (12 %). Aproape jumătate dintre tinerii intervievați (49 %) afirmă că sunt conștienți de oportunitățile de finanțare oferite de Erasmus +, programul UE pentru educație, formare, tineret și sport. În plus, 67 % dintre tineri consideră că UE are un impact, cel puțin într-o anumită măsură, asupra vieții lor de zi cu zi, în timp ce 26 % afirmă că nu o are, iar 7 % nu știu.

**Istoricul dosarului**

[Sondajul Eurobarometru Flash 545 „Tineretul și democrația”](https://europa.eu/eurobarometer/surveys/detail/3181) a fost realizat între 3 aprilie și 12 aprilie 2024, vizând un eșantion reprezentativ de 26,189 de tineri cu vârste cuprinse între 15 și 30 de ani din cele 27 de state membre. Sondajul a fost realizat prin interviuri online asistate de calculator (CAWI).

Rezultatele Eurobarometrului vor sta la baza activității desfășurate de Comisia Europeană, astfel cum se subliniază în [Comunicarea Comisiei privind moștenirea Anului european al tineretului](https://ec.europa.eu/commission/presscorner/detail/en/ip_24_86). Comisia a numit un coordonator al UE pentru tineret și organizează o verificare a tinerilor în procesul de elaborare a politicilor UE. În contextul [Săptămânii europene a tineretului](https://youth.europa.eu/youthweek_en) din aprilie 2024, atât [vicepreședintele Margaritis Schinas](https://youth.europa.eu/news/our-european-way-of-life-vice-president-margaritis-schinas_en), cât și [comisarul Iliana Ivanova](https://youth.europa.eu/news/youth-policy-dialogue-european-degree-and-learning-mobility-commissioner-iliana-ivanova_en) au găzduit dialoguri privind politica pentru tineret. Participarea la viața democratică, valorile europene comune și angajamentul civic se află în centrul programelor Erasmus + și Corpul european de solidaritate.

Pentru mai multe Informații

[Sondajul Eurobarometru](https://europa.eu/eurobarometer/surveys/detail/3181)

[Portalul european pentru tineret](https://europa.eu/youth/home_en)

[Comunicare privind moștenirea Anului european al tineretului 2022](https://ec.europa.eu/commission/presscorner/detail/en/ip_24_86)

[Cum puteți vota la alegerile europene](https://elections.europa.eu/en/)

\*

Comisia prezintă orientări și recomandări pentru accelerarea introducerii energiei din surse regenerabile înainte de aniversarea REPowerEU

La aproape doi ani de la adoptarea [planului REPowerEU](https://commission.europa.eu/strategy-and-policy/priorities-2019-2024/european-green-deal/repowereu-affordable-secure-and-sustainable-energy-europe_en), Comisia oferă astăzi sprijin suplimentar statelor membre pentru a **accelera și mai mult utilizarea energiei din surse regenerabile și pentru a reduce importurile de combustibili fosili** din Rusia.

Comisia a adoptat o serie de recomandări și documente de orientare noi și actualizate pentru a **îmbunătăți și a raționaliza procedurile de autorizare și licitațiile pentru sursele regenerabile de energie**. Aceste documente vor contribui la punerea în aplicare a cadrului UE pentru energia din surse regenerabile prin îmbunătățirea condițiilor pentru o implementare rapidă a energiei din surse regenerabile cultivate pe plan intern. Prin **stimularea cererii de tehnologii curate produse în Europa**, această inițiativă va contribui, de asemenea**, la consolidarea competitivității industriale, la creșterea rezilienței sistemului energetic** și la realizarea obiectivelor [Pactului verde european](https://commission.europa.eu/strategy-and-policy/priorities-2019-2024/european-green-deal_en).

**Proceduri de autorizare mai rapide și mai simple**

În [**Recomandarea actualizată privind accelerarea procedurilor de acordare a autorizațiilor** și în **orientările care o însoțesc**](https://energy.ec.europa.eu/publications/recommendation-and-guidance-speeding-permit-granting-renewable-energy-and-related-infrastructure_en), adoptate astăzi, Comisia evidențiază modalități de îmbunătățire a procedurilor de planificare și de autorizare pentru energia din surse regenerabile și pentru proiectele de infrastructură conexe din UE. Orientările actualizate privind autorizarea oferă exemple de bune practici privind proceduri mai rapide și mai simple de acordare a autorizațiilor, subliniază importanța digitalizării și a participării comunității, a resurselor umane și a competențelor; și prezintă modul optim de gestionare a procedurilor de selecție a siturilor și a conexiunilor la rețea.

Comisia a adoptat, de asemenea, un [**document de orientare suplimentar privind desemnarea zonelor pretabile accelerării proiectelor**](https://energy.ec.europa.eu/publications/guidance-designating-renewables-acceleration-areas_en)de producere a energiei din surse regenerabile**.** În temeiul [Directivei revizuite privind energia din surse regenerabile](https://ec.europa.eu/commission/presscorner/detail/en/ip_23_4754), acestea sunt locuri în care nu se preconizează că implementarea proiectelor privind energia din surse regenerabile va avea un impact semnificativ asupra mediului și, prin urmare, procedurile necesare sunt accelerate pentru a asigura implementarea rapidă a unor tehnologii specifice. Elementele-cheie pentru selectarea acestor domenii sunt disponibilitatea instrumentelor digitale pentru planificare și cartografiere, precum și a datelor privind capacitatea de energie din surse regenerabile și impactul potențial asupra mediului. În orientările sale, Comisia subliniază, de asemenea, rolul implicării adecvate a părților interesate și al consultării publice pentru a facilita desemnarea cu succes a unor astfel de zone de accelerare.

**Îmbunătățirea proiectării licitațiilor**

Licitațiile joacă un rol esențial în introducerea energiei din surse regenerabile și, atunci când sunt bine concepute, pot sprijini creșterea constantă și durabilă a economiei UE. Prin prezentarea elementelor standard pentru conceperea licitațiilor pentru energia din surse regenerabile, [**recomandarea** și **orientările**Comisiei](https://energy.ec.europa.eu/publications/recommendation-and-guidance-auction-design-renewable-energy_en) vor face ca aceste proceduri să fie mai armonizate și mai eficiente, în conformitate cu Regulamentul privind industria care [contribuie la obiectivul zero emisii nete](https://commission.europa.eu/strategy-and-policy/priorities-2019-2024/european-green-deal/green-deal-industrial-plan/net-zero-industry-act_en). Recomandarea de astăzi și documentul de orientare însoțitor vor ajuta statele membre să conceapă licitații care să ia în considerare obiective precum calitatea, contribuția la reziliență și durabilitatea mediului. Utilizarea criteriilor nelegate de preț va permite recompensarea proiectelor cu o valoare adăugată mai mare. Aceasta va contribui la dezvoltarea ecosistemului european de producere de tehnologii care contribuie la obiectivul zero emisii nete și va asigura realizarea integrală și la timp a proiectelor. Acest lucru va asigura faptul că tranziția către o energie curată merge mână în mână cu o bază industrială puternică în Europa.

Pentru a spori și mai mult vizibilitatea și previzibilitatea pentru investitori de-a lungul întregului lanț valoric al energiei din surse regenerabile, Comisia a actualizat astăzi și [Platforma de dezvoltare a energiei din surse regenerabile a Uniunii,](https://union-renewables-development-platform.ec.europa.eu/) un sistem online în care statele membre vor publica informații de bază cu privire la programele lor de licitație. Aceste informații ar trebui să includă calendarul și frecvența licitațiilor, capacitatea licitată, bugetul planificat și tehnologiile eligibile – astfel cum se prevede în Directiva privind energia din surse regenerabile. Platforma va oferi întreprinderilor un punct unic de informare pentru toate licitațiile de energie din surse regenerabile planificate în întreaga UE.

**Istoricul dosarului**

Energia din surse regenerabile este o componentă-cheie a planului UE de realizare a neutralității climatice până în 2050. Este esențial pentru [Pactul verde european](https://commission.europa.eu/strategy-and-policy/priorities-2019-2024/european-green-deal_en), precum și pentru [planul REPowerEU](https://commission.europa.eu/strategy-and-policy/priorities-2019-2024/european-green-deal/repowereu-affordable-secure-and-sustainable-energy-europe_en) să elimine treptat importurile noastre de combustibili fosili din Rusia. În temeiul [Directivei revizuite privind energia din surse regenerabile](https://ec.europa.eu/commission/presscorner/detail/en/ip_23_4754), UE urmărește să atingă o pondere de 45 % a energiei din surse regenerabile până în 2030, cu un obiectiv minim obligatoriu din punct de vedere juridic de cel puțin 42,5 %. Accelerarea surselor regenerabile de energie este facilitată de o serie de instrumente bugetare și de politică ale UE, inclusiv de capitolele REPowerEU din planurile naționale de redresare și reziliență și de [Regulamentul TEN-E revizuit](https://eur-lex.europa.eu/legal-content/EN/TXT/?uri=uriserv%3AOJ.L_.2022.152.01.0045.01.ENG&toc=OJ%3AL%3A2022%3A152%3ATOC), care sprijină dezvoltarea unor proiecte transfrontaliere în domeniul energiei curate, inclusiv a rețelelor electrice offshore.

În tranziția către o economie cu zero emisii nete, competitivitatea UE se va baza în mare măsură pe capacitatea sa de a dezvolta și de a produce acasă tehnologiile curate care fac posibilă această tranziție. Pentru a se asigura că economia UE este bine echipată, anul trecut, Comisia a prezentat [Planul industrial al Pactului verde](https://commission.europa.eu/strategy-and-policy/priorities-2019-2024/european-green-deal/green-deal-industrial-plan_en) și, în special, a propus [Regulamentul privind industria care contribuie la obiectivul zero emisii nete și Actul](https://commission.europa.eu/strategy-and-policy/priorities-2019-2024/european-green-deal/green-deal-industrial-plan/net-zero-industry-act_en) [privind materiile prime critice](https://single-market-economy.ec.europa.eu/sectors/raw-materials/areas-specific-interest/critical-raw-materials/critical-raw-materials-act_en) pentru a sprijini capacitatea internă de producție de tehnologii care contribuie la obiectivul zero emisii nete și aprovizionarea cu materialele necesare. În special în ceea ce privește sursele regenerabile de energie, au fost luate recent inițiative specifice pentru a asigura competitivitatea industriilor [europene, în special Planul de acțiune](https://eur-lex.europa.eu/legal-content/EN/TXT/?uri=CELEX%3A52023DC0669&qid=1702455143415) european privind energia eoliană și [Carta europeană](https://energy.ec.europa.eu/document/download/efcd38e2-6f38-44d3-9bfa-ef3d8d21a30b_en?filename=Charter_logos_final_02.pdf) a energiei eoliene, precum și [Carta europeană a energiei solare](https://energy.ec.europa.eu/topics/renewable-energy/solar-energy/european-solar-charter_en).

**Pentru mai multe informații**

[Recomandări și orientări privind accelerarea procedurilor de autorizare](https://energy.ec.europa.eu/publications/recommendation-and-guidance-speeding-permit-granting-renewable-energy-and-related-infrastructure_en)

[Orientări privind desemnarea zonelor pretabile accelerării proiectelor de producere a energiei din surse regenerabile](https://energy.ec.europa.eu/publications/guidance-designating-renewables-acceleration-areas_en)

[Recomandări și orientări privind organizarea licitațiilor pentru energia din surse regenerabile](https://energy.ec.europa.eu/publications/recommendation-and-guidance-auction-design-renewable-energy_en)

[REPowerEU – doi ani mai târziu – pagina web privind](https://energy.ec.europa.eu/topics/markets-and-consumers/actions-and-measures-energy-prices/repowereu-2-years_en) progresele înregistrate

[REPowerEU – doi ani mai târziu – Fișe informative specifice fiecărei țări](https://energy.ec.europa.eu/publications/repowereu-2-years_en)

\*

Începe Forumul Global al Democrației la București: 4 zile, 72 de dezbateri, 200 de vorbitori și sute de participanți din toată lumea!

Europuls – Centrul de Expertiză Europeană lansează a XII-a ediție a Forumului Eurosfat, care anul acesta capătă o dimensiune internațională prin [Forumul Global privind Democrația Directă Modernă](https://eurosfat.ro/2024) ce va avea loc pentru prima dată în Europa de Est.



Evenimentul internațional se va desfășura în perioada 15-18 mai 2024, în București, România și va găzdui dezbateri electorale de substanță, precum și sesiuni pe multiple teme legate de nivelul de încredere în democrație.

Forumul Global privind Democrația Directă Modernă este o conferință participativă care atrage anual peste 500 de participanți din peste 60 de țări, fiind organizat de organizații ale societății civile în parteneriat cu instituții locale. În România, conferința va fi găzduită de Europuls - Centrul de Expertiză Europeană, ONG-ul Democracy International, Primăria București, Universitatea din București și Swiss Democracy Foundation. Evenimentul este patronat de Parlamentul European, Comisia Europeană și Președinția Belgiană la Consiliul UE și se bucură de sprijinul unor parteneri importanți, fără de care forumul nu ar fi posibil: Mehr Demokratie, Aqua Carpatica, Fundația Erste, Reprezentanța Comisiei Europene în România, Fundația Friedrich Naumann, Teatrul de Revistă “Constantin Tănase”, Agenția Elvețiană pentru Dezvoltare și Cooperare, Fundația Soros Moldova, Webshop Solutions, Organizația Femeilor Antreprenor UGIR, YEUF.

Sesiunile oficiale ale Forumului vor avea loc între 15 și 18 mai 2024. Cu 72 de sesiuni de dezbateri și 200 de vorbitori, tema centrală a Forumului Global al Democrației se va contura în jurul conceptului de „încredere în democrație”. Vor fi dezbătute mai multe subiecte cheie, precum:

* Viitorul României în UE - dezbatere electorală cu candidații la alegerile europarlamentare
* schimb de bune practici între primari
* participarea tinerilor în cadrul procesului decizional național și european
* tehnologia și influența sa asupra mass-mediei
* încrederea în reprezentanții politici, instituții și mass media
* implicațiile războiului din Ucraina și consecințele pe care acesta le are asupra României, Moldovei, regiunii Mării Negre
* viitorul securității în regiunea Mării Negre, precum și perspectivele energetice
* viitorul politicii de coeziune și al dezvoltării regiunilor europene

Printre vorbitorii așteptați la ediția din 2024 a Forumului se numără: Lucian Mîndruță, Dragoș Anastasiu, E.S. John Cornet d’Elzius - Ambasadorul Regatului Belgiei în România, E.S. Ilhor Prokopchuk - Ambasadorul Ucrainei în România, E.S. Victor Chirilă - Ambasadorul Republicii Moldova în România, H.E. Massimo Baggi - Ambasadorul Confederaţiei Elveţiene în România, Corina Crețu - europarlamentar și fost comisar european pentru Coeziune și reforme, Mara Roman – Șefa interimară a Reprezentanței Comisiei Europene în România, Mădălina Mihalache – Șefa Biroului de Legătură al Parlamentului European în România, Roxana Mînzatu - Secretar de Stat, Cancelaria Primului Ministru, Guvernul României, Ovidiu Cîmpean - Secretar de Stat, Ministerul Investițiilor și Proiectelor Europene, Marian Preda – Rectorul Universității București, Radu Mihaiu - Primar al Sectorului 2, Municipiul București, Corina Ene - Primar al comunei Căbești, Daniela Vidaicu, Director Executiv al Fundației Soros Moldova, Raimar Wagner - Project Coordinator, Friedrich Naumann Foundation for Freedom Romania, Vladislav Cociu - Primar Ștefan Vodă, Republica Moldova, Ion Dogalniuc - Primar Colibași, raionul Cahul, Republica Moldova, Liliana Palihovici - Președintă a Institutului Virtutes Civilis Moldova, Mihail Sirkeli - Director Executiv Piligrim-Demo, Vitalie Cojocari - jurnalist Euronews, Cristian Pantazi - redactor-șef G4Media, Ionuț Adrian Foltea - redactor Times New Roman.

Între 13 și 15 mai, participanții sunt invitați să ia parte la 3 tururi opționale: un tur istoric al orașului București, un schimb de experiență și un tur al Capitalei Tineretului din România 2024 - orașul Ploiești și o vizită de studiu la EFdeN - unde participanții vor vizita casele solare EFdeN.

Perioada desfășurării conferinței internaționale, marchează un cadru electoral semnificativ pentru România, cu alegeri europene, locale, naționale și prezidențiale care urmează să aibă loc în țară. Evenimentul va reprezenta o oportunitate unică pentru participanți în vederea informării asupra peisajului democratic al regiunii, oferindu-le șansa de a pătrunde în istoria politică a Bucureștiului și a României.

Programul complet al Forumului este disponibil la <https://eurosfat.ro/2024>. Tot în cadrul acestui site vă puteți înscrie pentru a lua parte la activitățile Forumului.

**Despre Forumul Global privind Democrația Directă Modernă**

Forumul Global privind Democrația Directă Modernă, care a avut loc pe cinci continente încă din anul 2008, va reuni în București o comunitate globală diversă de activiști, decidenți și experți care vor aborda probleme semnificative la nivel internațional, acestea fiind strâns legate de drepturile directe de participare democratică și civică. Evenimentul va aloca un interes considerabil provocărilor pe care democrația le întâmpină în România, dar și fenomenelor la nivel global care remodelează constant lumea în care trăim. Obiectivul Forumului este de a furniza participanților cunoștințele necesare pentru a construi un viitor mai sigur, în care încrederea rămâne în centrul democrației.

**Despre EUROSFAT**

EUROSFAT este cel mai mare forum anual de afaceri europene din România. Bazat pe valorile europene ale democrației, implicării civice și dialogului deschis, forumul reprezintă oportunitatea de a dezbate subiecte actuale la nivel european, național și regional. În 2022, Forumul EUROSFAT a câștigat Premiul Charlemagne Youth Prize la nivel național, premiu oferit anual de către Uniunea Europeană celor mai bune inițiative de tineret care contribuie la aducerea UE mai aproape de cetățeni. Fiecare dintre edițiile precedente a găzduit peste 600 de participanți, peste 50 de vorbitori, 30 de sponsori și parteneri.

**DESPRE EUROPULS**

Europuls – Centrul de Expertiză Europeană este o organizație non-guvernamentală înființată în anul 2010 la Bruxelles de un grup de experți români în afaceri europene. Scopul Europuls este de a promova procesul de integrare europeană în România, dar și de a contribui la dezvoltarea spațiului public european.

Europuls își propune să stimuleze dezbaterile publice pe teme europene prin publicarea de articole și studii, precum și prin organizarea de dezbateri, ateliere de lucru și conferințe. Printre participanții la aceste evenimente se numără comisari europeni, europarlamentari români și străini, lideri politici, reprezentanți ai societății civile, experți și jurnaliști, care se întrunesc pentru a discuta teme relevante în cadrul Uniunii Europene.

\*

Comisia desemnează Booking drept controlor de acces și deschide o investigație de piață cu privire la X

În temeiul [Regulamentului privind piețele digitale](https://digital-markets-act.ec.europa.eu/index_en) (RPD), Comisia Europeană a desemnat astăzi Booking drept controlor de acces pentru **serviciul său de intermediere online Booking.com** și a decis să nu desemneze X Ads și TikTok Ads.

În paralel, Comisia a deschis o investigație de piață pentru a evalua în continuare obiecția prezentată în legătură cu **serviciul de rețele de socializare online X**.

Deciziile de astăzi vin în urma unui proces de analiză desfășurat de Comisie după primirea, la 1 martie 2024, a [notificărilor](https://ec.europa.eu/commission/presscorner/detail/en/mex_24_1307) din partea celor trei companii cu privire la statutul lor potențial de controlori de acces.

Pe baza autoevaluării efectuate de Booking, prezentată la 1 martie 2024, conform căreia Booking atinge pragurile relevante, Comisia a stabilit că acest serviciu de platformă esențial constituie un punct de acces important între întreprinderi și consumatori.

În paralel, Comisia a deschis o investigație de piață pentru a evalua în continuare obiecția prezentată la 1 martie 2024 în ceea ce privește serviciul de rețele de socializare online **X**. **Această obiecție** susține că, în pofida faptului că atinge pragurile, X nu se califică drept un punct de acces important între întreprinderi și consumatori. Investigația ar trebuie să se încheie în termen de cinci luni.

**O altă obiecție** a fost prezentată cu privire la serviciul de publicitate online **X Ads**. Comisia a concluzionat că, deși X Ads îndeplinește pragurile cantitative pentru desemnare în temeiul RPD, acest serviciu de platformă esențial nu se califică drept un punct de acces important. Prin urmare, Comisia **a decis să nu desemneze X Ads**.

În fine, Comisia a primit, la 1 martie 2024, notificarea din partea serviciului de publicitate online **TikTok Ads** al ByteDance, inclusiv o obiecție. Comisia a concluzionat că, deși TikTok Ads îndeplinește pragurile cantitative pentru desemnare în temeiul RPD, acest serviciu de platformă esențial nu se califică drept un punct de acces important. În consecință, Comisia **a decis să nu desemneze nici TikTok Ads**.

Un comunicat de presă este disponibil [online](https://ec.europa.eu/commission/presscorner/detail/en/IP_24_2561).

\*

S-a convenit asupra unei noi legislații care vizează creșterea numărului de camioane și de autobuze urbane cu emisii zero pe drumurile europene

Comisia salută adoptarea finală, de către statele membre ale UE a [**Regulamentului revizuit privind standardele de emisii de CO2 pentru vehiculele grele noi**](https://data.consilium.europa.eu/doc/document/PE-29-2024-INIT/ro/pdf) care intră pe piața UE începând din 2030.

Aceste noi standarde privind emisiile de CO2 vor contribui la decarbonizarea sectorului transportului rutier. Ele reprezintă o altă etapă importantă pentru realizarea [Pactului verde european](https://commission.europa.eu/strategy-and-policy/priorities-2019-2024/european-green-deal_ro) și pentru reducerea emisiilor de gaze cu efect de seră ale UE cu **cel puțin 55 % până în 2030, pentru a atinge neutralitatea climatică până în 2050**.

Noul regulament va viza aproape toate camioanele, autobuzele urbane, autobuzele pe distanțe lungi și remorcile. El stabilește **obiective de reducere a emisiilor de CO2** care vor fi aplicate progresiv în următoarele decenii: emisii de -45 % pentru perioada 2030-2034, de -65 % pentru 2035-2039 și de -90 % începând din 2040, față de nivelurile din 2019.

Tranziția către transportul public cu emisii zero este deja în curs în multe orașe europene. Pentru a accelera adoptarea acestui tip de transport, noile autobuze urbane trebuie să reducă emisiile cu 90 % începând din 2030. **Toate autobuzele urbane noi vor trebui să aibă emisii zero până în 2035**.

Vehiculele grele cu emisii zero și mai eficiente din punct de vedere energetic vor contribui la **îmbunătățirea calității aerului și a sănătății europenilor.** De asemenea, acest lucru va permite UE să reducă **cererea de combustibili fosili importați** și **transmite un semnal clar de orientare a investițiilor** în tehnologii inovatoare cu emisii zero și de stimulare a instalării de infrastructuri de reîncărcare și de realimentare.

Noul act legislativ al UE va fi publicat în Jurnalul Oficial al UE și va intra în vigoare în curând.


Mai multe informații sunt disponibile [aici](https://ec.europa.eu/commission/presscorner/detail/en/qanda_24_2527).

\*

Serviciile Comisiei semnează un acord administrativ cu Ofcom pentru sprijinirea punerii în aplicare a reglementărilor privind platformele de comunicare socială

Serviciile Comisiei care sunt responsabile cu asigurarea respectării [Regulamentului privind serviciile digitale](https://digital-strategy.ec.europa.eu/en/policies/digital-services-act-package) (RSD) au semnat astăzi un acord administrativ cu [Ofcom](https://www.ofcom.org.uk/)– autoritatea de reglementare în domeniul mass-mediei din Regatul Unit al Marii Britanii și Irlandei de Nord.

Acest acord va sprijini activitatea de supraveghere a Comisiei și a Ofcom în ceea ce privește platformele online, respectiv va sprijini RSD al UE și Legea privind siguranța online din Regatul Unit. Domeniile de interes comun sunt protecția minorilor în mediul online, tehnologiile de proiectare adaptate vârstei, transparența platformelor online, evaluarea riscurilor și impactul algoritmilor asupra riscurilor sistemice pentru societate.

Cooperarea se va desfășura prin dialoguri tehnice la nivel de experți, prin formarea comună a personalului tehnic, prin schimburi de bune practici, prin studii comune și prin proiecte de cercetare coordonate. Cooperarea eficace și activă cu partenerii internaționali este esențială pentru crearea unui mediu online sigur și de încredere.

În conformitate cu RSD, Comisia este responsabilă pentru supravegherea și asigurarea respectării dispozițiilor care se aplică [platformelor online și motoarelor de căutare foarte mari desemnate](https://digital-strategy.ec.europa.eu/en/policies/dsa-vlops). De la [intrarea generală în vigoare a RSD](https://ec.europa.eu/commission/presscorner/detail/ro/ip_24_881), Comisia a luat deja măsuri pentru a se asigura că RSD creează un mediu online mai sigur: prin asigurarea unei [transparențe](https://digital-strategy.ec.europa.eu/en/policies/dsa-brings-transparency) fără precedent, incluzând peste 16 miliarde de expuneri de motive într-o [bază de date](https://transparency.dsa.ec.europa.eu/) publică, prin oferirea unui proces echitabil pentru deciziile platformelor privind moderarea conținutului, prin oferirea accesului cercetătorilor la datele publice ale platformelor și prin deschiderea de proceduri în cazul în care suspectează că aceste platforme ar putea [încălca obligațiile structurale prevăzute de RSD](https://digital-strategy.ec.europa.eu/en/policies/dsa-enforcement).

\*

Comisia raportează cu privire la progresele generale în ceea ce privește uniunea securității

Comisia a adoptat cel de Al șaptelea raport privind progresele înregistrate în punerea în aplicare a [Strategiei UE privind uniunea securității](https://commission.europa.eu/strategy-and-policy/priorities-2019-2024/promoting-our-european-way-life/european-security-union_ro) pentru perioada 2020-2025.

Raportul oferă o imagine de ansamblu a punerii în aplicare a Strategiei privind uniunea securității de la adoptarea sa în 2020. Acesta face bilanțul progreselor înregistrate în 5 domenii-cheie: protejarea infrastructurii fizice și digitale a UE; combaterea terorismului și a radicalizării; combaterea criminalității organizate; consolidarea cooperării în ceea ce privește asigurarea respectării legii și a cooperării judiciare și cooperarea cu partenerii internaționali.

Comisia și-a ținut toate angajamentele asumate prin Strategia privind o uniune a securității și a inclus noi inițiative menite să răspundă, de-a lungul timpului, provocărilor în materie de securitate emergente și în continuă evoluție. La patru ani de la punerea sa în aplicare, strategia a consolidat setul de instrumente de securitate al UE și oferă, în prezent, o bază solidă pentru protecția europenilor în viitor.

**Mai exact:**

1. **Consolidarea infrastructurii fizice și digitale a UE**

Intensificarea atacurilor hibride împotriva infrastructurii critice a UE a evidențiat necesitatea de a spori protecția și reziliența infrastructurii fizice și digitale, pentru a preveni sau a atenua impactul perturbărilor serviciilor esențiale pe care acestea se bazează. Din 2020, Comisia a propus norme orizontale noi menite să consolideze infrastructurile critice ale UE, atât online, cât și offline, într-o gamă mai largă de sectoare: [Directiva privind reziliența entităților critice](https://eur-lex.europa.eu/eli/dir/2022/2557/oj) și [Directiva privind securitatea rețelelor și a sistemelor informatice](https://eur-lex.europa.eu/eli/dir/2016/1148/oj) (NIS II) au intrat în vigoare, amândouă, în ianuarie 2023. De asemenea, Comisia a întreprins o serie de acțiuni la nivel sectorial pentru a spori reziliența infrastructurilor critice, inclusiv în sectorul energetic, al transporturilor, al securității maritime, al conectivității, al climei, spațial, al finanțelor și al sănătății.

În contextul intensificării atacurilor cibernetice în ultimii ani, Comisia a luat măsuri importante pentru consolidarea securității cibernetice în statele membre, precum și în instituțiile, organele, oficiile și agențiile UE, pentru consolidarea securității lanțurilor de aprovizionare și a produselor și pentru stimularea capacităților de depistare a incidentelor cibernetice și de răspuns la acestea la nivelul UE. Printre acestea se numără Actul privind reziliența cibernetică, care va asigura securitatea cibernetică a produselor hardware și software începând din momentul conceperii lor, și Regulamentul privind solidaritatea cibernetică, care va consolida capacitățile UE de depistare, pregătire și răspuns la amenințările și atacurile cibernetice semnificative și la scară largă.

1. **Combaterea terorismului și a radicalizării**

Pe parcursul mandatului actualei Comisii, combaterea terorismului a reprezentat o prioritate a Strategiei UE privind uniunea securității pentru perioada 2020-2025, iar punerea în aplicare a [Agendei UE privind combaterea terorismului](https://eur-lex.europa.eu/legal-content/RO/TXT/PDF/?uri=CELEX:52020DC0795) din 2020 este pe drumul cel bun. Comisia a luat măsuri de combatere a terorismului sub toate formele sale: de la prevenirea radicalizării online și offline până la sprijinirea statelor membre în ceea ce privește protejarea spațiilor publice și reducerea accesului teroriștilor la arme și finanțare.

Pentru a preveni radicalizarea, Comisia a sprijinit statele membre prin intermediul Rețelei pentru sensibilizarea publicului cu privire la radicalizare și a instituit noi instrumente juridice pentru a-i proteja pe cetățeni de conținutul extremist și terorist dăunător online și offline. Conform [Regulamentului privind conținutul online cu caracter terorist](https://ec.europa.eu/commission/presscorner/detail/ro/ip_23_132), platformele trebuie să elimine conținutul cu caracter terorist în termen de o oră. În plus, Comisia continuă să colaboreze cu companiile de tehnologie în cadrul Forumului UE pentru internet, cu scopul de a combate exploatarea rețelei de către extremiști și teroriști violenți.

Pentru a-i priva pe teroriști de mijloacele necesare comiterii de atacuri, legislația adoptată în 2021 limitează accesibilitatea la precursorii de explozivi utilizați pentru producerea de explozivi. De asemenea, Comisia ajută statele membre să protejeze spațiile publice, prin intermediul programului de consilieri în materie de securitate și de protecție al UE, și, începând din 2020, prin finanțare în valoare de peste 30 de milioane EUR din Fondul pentru securitate internă pentru protejarea spațiilor publice, inclusiv a lăcașurilor de cult.

În cele din urmă, UE continuă să consolideze cadrul UE de prevenire și combatere a spălării banilor și a finanțării terorismului, astfel încât fondurile destinate finanțării organizațiilor teroriste să fie depistate mai eficient.

1. **Combaterea criminalității organizate**

De la începutul actualului mandat, Comisia și-a intensificat eforturile de combatere a traficului de droguri și a criminalității organizate. Comisia a lansat mai multe inițiative, inclusiv [Strategia UE de combatere a criminalității organizate 2021-2025](https://ec.europa.eu/commission/presscorner/detail/ro/ip_21_1662) și [Strategia UE în materie de droguri 2021-2025](https://www.consilium.europa.eu/media/49194/eu-drugs-strategy-booklet.pdf).

În octombrie 2023, Comisia a pus în aplicare Foaia de parcurs a UE pentru combaterea traficului de droguri și a criminalității organizate, care cuprinde 17 acțiuni prioritare, inclusiv [Alianța portuară europeană](https://ec.europa.eu/commission/presscorner/detail/en/ip_24_344), care a fost lansată în ianuarie 2024 pentru a consolida reziliența porturilor. De asemenea, Comisia a consolidat mandatul viitoarei [Agenții a UE privind Drogurile](https://ec.europa.eu/commission/presscorner/detail/en/ip_23_1936) și a îmbunătățit cooperarea dintre autoritățile de aplicare a legii din statele membre și cu țările din America Latină.

Alte domenii ale criminalității organizate care s-au abordat în ultimii ani includ criminalitatea informatică, introducerea ilegală de migranți și traficul de persoane, traficul ilicit de droguri și de alte bunuri, infracțiunile împotriva mediului, infracțiunile economice și financiare și corupția. În mai 2023, Comisia a propus [noi norme consolidate de incriminare a infracțiunilor de corupție](https://ec.europa.eu/commission/presscorner/detail/ro/ip_23_2516) și de armonizare a sancțiunilor în întreaga UE. În plus, Parchetul European și-a început activitatea în 2020. Până la sfârșitul anului 2023, acesta investiga deja aproape 2 000 de cazuri de infracțiuni care afectează bugetul UE.

1. **Consolidarea cooperării în ceea ce privește asigurarea respectării legii și a cooperării judiciare**

Comisia a consolidat cooperarea dintre autoritățile de aplicare a legii și autoritățile judiciare din întreaga UE, în special prin cadrul legislativ privind cooperarea polițienească adoptat în 2024, care a actualizat instrumentele-cheie disponibile pentru a îmbunătăți operațiunile transfrontaliere în UE. Acestea includ norme noi privind schimbul de informații și o revizuire a [cadrului Prüm](https://ec.europa.eu/commission/presscorner/detail/en/ip_23_5870) privind schimbul automatizat de date în scopul cooperării polițienești, norme noi privind [informațiile prealabile referitoare la pasageri](https://ec.europa.eu/commission/presscorner/detail/en/ip_24_1262) și întărirea rolului Europolului. Acest lucru va consolida prevenirea, depistarea, investigarea și urmărirea penală a infracțiunilor de terorism și a infracțiunilor grave. Noile norme privind [transferul de proceduri în materie penală](https://ec.europa.eu/commission/presscorner/detail/ro/ip_23_2107) vor contribui la prevenirea dublării ineficiente a procedurilor și la evitarea cazurilor de impunitate.

1. **Întărirea cooperării în domeniul securității cu partenerii internaționali**

Pe parcursul actualului mandat, Comisia a acționat rapid pentru a preveni amenințările la adresa securității interne generate de războiul de agresiune al Rusiei împotriva Ucrainei, inclusiv prin instituirea unui centru de sprijin pentru securitatea internă și gestionarea frontierelor în Republica Moldova. Situația actuală din Orientul Mijlociu ar putea, de asemenea, să afecteze securitatea internă a UE. Pentru a sprijini investigațiile legate de finanțarea terorismului, în 2021, Comisia a instituit și o rețea de anchetatori financiari în domeniul combaterii terorismului. Rețeaua, prezidată de Comisie, sprijină schimburile dintre anchetatorii din statele membre cu privire la tehnicile și experiențele legate de combaterea finanțării terorismului. UE a intensificat cooperarea cu țările partenere, colaborează îndeaproape cu ONU și și-a extins cooperarea cu NATO.

1. **Colaborarea cu agențiile UE pentru punerea în aplicare a uniunii securității**

Agențiile și organele UE din domeniul justiției, afacerilor interne și securității cibernetice, precum Europol, Eurojust, ENISA, Frontex sau EPPO, dar și agențiile sectoriale (Agenția UE privind Drogurile, Autoritatea pentru Combaterea Spălării Banilor, Agenția UE pentru Siguranța Aviației, Agenția Europeană pentru Siguranță Maritimă și Agenția Europeană pentru Controlul Pescuitului) s-au dovedit a fi esențiale pentru sprijinirea punerii în aplicare a acestui cadru solid al UE în materie de securitate. Cooperarea consolidată dintre agenții a condus la rezultate operaționale concrete, contribuind la consolidarea securității generale în statele membre.

**Informații suplimentare**

[Al șaptelea raport privind progresele înregistrate în punerea în aplicare a Strategiei UE privind uniunea securității](https://commission.europa.eu/publications/seventh-progress-report-implementation-eu-security-union-strategy_en)

Fișă informativă: [Uniunea securității în UE – realizări esențiale](https://ec.europa.eu/commission/presscorner/detail/en/fs_24_2566)

[Uniunea europeană a securității – Comisia Europeană (europa.eu).](https://commission.europa.eu/strategy-and-policy/priorities-2019-2024/promoting-our-european-way-life/european-security-union_ro)

\*

Comisia deschide proceduri oficiale împotriva Meta în temeiul Actului legislativ privind serviciile digitale în legătură cu protecția minorilor pe Facebook și Instagram

Comisia a inițiat proceduri oficiale pentru a evalua dacă este posibil ca Meta, furnizorul Facebook și Instagram, să fi încălcat [Actul legislativ privind serviciile digitale (DSA)](https://digital-strategy.ec.europa.eu/en/policies/digital-services-act-package) în domenii legate de protecția minorilor.

Comisia este preocupată de faptul că sistemele Facebook și Instagram, inclusiv algoritmii acestora, pot stimula dependențele comportamentale la copii și pot crea așa-numitele „efecte de gaură de iepure”. În plus, Comisia este preocupată, de asemenea, de metodele de asigurare a vârstei și de verificare instituite de Meta.

Deschiderea de astăzi a procedurilor se bazează pe o analiză preliminară a raportului de evaluare a riscurilor transmis de Meta în septembrie 2023, pe răspunsurile Meta la solicitările oficiale de informații ale Comisiei ([privind protecția minorilor](https://digital-strategy.ec.europa.eu/en/news/commission-sends-requests-information-meta-and-snap-under-digital-services-act) și [metodologia de evaluare a riscurilor](https://digital-strategy.ec.europa.eu/en/news/commission-sends-request-information-meta-under-digital-services-act-1)), pe rapoartele disponibile public, precum și pe analiza proprie a Comisiei.

Prezenta procedură abordează următoarele domenii:

* Respectarea de către Meta a obligațiilor prevăzute de Actul legislativ privind serviciile digitale în ceea ce privește evaluarea și atenuarea riscurilor cauzate de proiectarea interfețelor online ale Facebook și Instagram, care pot exploata **deficiențele și lipsa de experiență a minorilor** și pot cauza un **comportament care creează dependență și/sau pot consolida așa-numitul efect al „găurii de iepure**”. O astfel de evaluare este necesară pentru a contracara riscurile potențiale la adresa exercitării dreptului fundamental la **bunăstarea fizică și mentală a copiilor, precum și la respectarea drepturilor acestora**.
* Respectarea de către Meta a cerințelor DSA în ceea ce privește măsurile de atenuare menite să prevină accesul minorilor la conținut necorespunzător, în special la **instrumentele de verificare** a vârstei utilizate de Meta, care ar putea să nu fie rezonabile, proporționale și eficace.
* Respectarea de către Meta a obligațiilor prevăzute de Actul legislativ privind serviciile digitale de a institui măsuri adecvate și proporționale pentru **a asigura un nivel ridicat de confidențialitate, siguranță și securitate pentru minori**, în special în ceea ce privește setările implicite de confidențialitate pentru minori, ca parte a proiectării și funcționării sistemelor lor de recomandare.

Dacă sunt dovedite, aceste deficiențe ar constitui încălcări ale articolelor 28, 34 și 35 din Actul legislativ privind serviciile digitale. Inițierea unei proceduri oficiale nu aduce atingere rezultatului acesteia și nu aduce atingere niciunei alte proceduri pe care Comisia ar putea decide să o inițieze cu privire la orice alt comportament care ar putea constitui o încălcare în temeiul Actului legislativ privind serviciile digitale.

**Etapele următoare**

Comisia va efectua în mod prioritar o investigație aprofundată și va continua să colecteze probe, de exemplu prin trimiterea de cereri suplimentare de informații, prin desfășurarea de interviuri sau inspecții.

Inițierea procedurilor oficiale împuternicește Comisia să ia măsuri suplimentare de asigurare a respectării legislației, cum ar fi adoptarea de măsuri provizorii și decizii de neconformitate. De asemenea, Comisia este împuternicită să accepte angajamentele asumate de Meta pentru a remedia problemele ridicate în cadrul procedurilor.

Deschiderea acestor proceduri oficiale scutește [coordonatorii serviciilor digitale](https://digital-strategy.ec.europa.eu/en/policies/dsa-dscs) sau orice altă autoritate competentă a statelor membre ale UE de competența lor de a supraveghea și de a asigura respectarea DSA în legătură cu o presupusă încălcare a articolului 28 alineatul (1).

**Istoricul dosarului**

Facebook și Instagram au fost [desemnate platforme online foarte mari (VLOP](https://digital-strategy.ec.europa.eu/en/policies/dsa-vlops)) la 25 aprilie 2023 în temeiul Actului legislativ al UE privind serviciile digitale, întrucât ambele au peste 45 de milioane de utilizatori activi lunar în UE. În calitate de VLOP, la patru luni de la desemnarea lor, și anume la sfârșitul lunii august 2023, Facebook și Instagram au trebuit să înceapă să respecte o serie de obligații prevăzute în Actul legislativ privind serviciile digitale. Începând cu 17 februarie, Actul legislativ privind serviciile digitale [se aplică](https://ec.europa.eu/commission/presscorner/detail/en/ip_24_881) tuturor intermediarilor online din UE.

La 30 aprilie 2024, Comisia a inițiat deja [proceduri oficiale împotriva Meta](https://ec.europa.eu/commission/presscorner/detail/en/ip_24_2373), atât în legătură cu Facebook, cât și cu Instagram, cu privire la publicitatea înșelătoare, conținutul politic, mecanismele de notificare și de acțiune, accesul la date pentru cercetători, precum și cu privire la indisponibilitatea unui discurs civic în timp real și a unui instrument eficace de monitorizare a alegerilor de către terți înainte de alegerile pentru Parlamentul European.

**Pentru mai multe Informații**

[Textul din Jurnalul Oficial al UE al Regulamentului privind serviciile digitale](https://eur-lex.europa.eu/legal-content/EN/TXT/?uri=CELEX%3A32022R2065)

[Platforme online și motoare de căutare foarte mari în temeiul Actului legislativ privind serviciile digitale](https://digital-strategy.ec.europa.eu/en/policies/dsa-vlops)

[Cadrul de asigurare a respectării legislației în temeiul Regulamentului privind serviciile digitale](https://digital-strategy.ec.europa.eu/en/policies/dsa-enforcement)

[Actul legislativ privind serviciile digitale – întrebări și răspunsuri](https://ec.europa.eu/commission/presscorner/detail/en/QANDA_20_2348)

\*

Ziua Internațională împotriva Homofobiei, Bifobiei și Transfobiei: declarația Înaltului Reprezentant, în numele UE, 17 mai 2024

Homofobia, Bifobia și Transfobia nu își au locul în Uniunea Europeană și nicăieri în lume. Pentru a ne asigura că nimeni nu este lăsat în urmă, este necesar să ne concentrăm asupra combaterii inegalităților și a formelor multiple și intersecționale de discriminare. Egalitatea, libertatea și justiția trebuie să li se aplice tuturor, indiferent de orientarea lor sexuală reală sau percepută și de identitatea de gen.

Persoanele LGBTI din întreaga lume continuă să fie țintele violenței, discriminării și stigmatizării. În prea multe locuri, persoanele LGBTI sunt excluse și atacate pentru ceea ce sunt și pentru persoanele pe care le iubesc. UE condamnă cu fermitate legile care incriminează relațiile consensuale între persoane de același sex. Astfel de legi încalcă dreptul internațional al drepturilor omului, instrumente juridice regionale și chiar constituții naționale.

Cu ocazia Zilei Internaționale împotriva Homofobiei, Transfobiei și Bifobiei, precum și în fiecare zi, solicităm guvernelor din întreaga lume să abroge legislația discriminatorie, să ia măsuri pentru a combate și a elimina infracțiunile motivate de ură și discursurile de incitare la ură, să prevină toate formele de violență împotriva persoanelor LGBTI și să abordeze barierele structurale și instituționale și prejudecățile care limitează în continuare participarea persoanelor LGBTI la procesele decizionale și politice.

În pofida unor regrese și a unei tendințe de retragere îngrijorătoare la nivel mondial, salutăm faptul că, anul trecut, alte două țări au dezincriminat relațiile consensuale între persoane de același sex și că alte câteva țări au înregistrat progrese în materie judiciară în ceea ce privește drepturile omului în cazul persoanelor LGBTI, ceea ce contribuie la asigurarea clarității și a securității juridice, precum și a egalității de tratament.

UE continuă să coopereze cu partenerii săi în ceea ce privește legislația și politicile favorabile incluziunii. Colaborăm îndeaproape cu societatea civilă și cu apărătorii drepturilor omului în cazul persoanelor LGBTI care se confruntă atât de des cu intimidări, hărțuiri și amenințări. Salutăm și sprijinim demersurile acestora.

Politicile favorabile incluziunii aduc o schimbare. Nu ne vom limita la a ne imagina o lume în care egalitatea să prospere și fiecare persoană să își poată atinge întregul potențial și să trăiască liber și în condiții de egalitate, ci vom continua să depunem eforturi pentru a o clădi.

\*

Uniunea piețelor de capital: Consiliul aprobă concluzii privind alfabetizarea financiară

Consiliul a aprobat astăzi concluzii privind alfabetizarea financiară. Concluziile urmăresc să ofere orientări Comisiei și statelor membre cu privire la modalitățile de îmbunătățire a cunoștințelor și a înțelegerii de către cetățeni a finanțelor, pentru a-i ajuta să facă alegeri financiare mai bine fundamentate și pentru a-i încuraja să investească pe piețele financiare europene.

Consolidarea alfabetizării financiare a cetățenilor este extrem de importantă pentru construirea unei uniuni a piețelor de capital mai ambițioase, mai incluzive și mai reziliente. Mă bucur că procesul pe care l-am lansat la reuniunea noastră informală ECOFIN de la Gent, din februarie 2024, s-a transformat acum în concluzii ale Consiliului. Alfabetizarea financiară este extrem de importantă dacă dorim să canalizăm economiile pasive către proiecte de investiții productive. Cu cât cetățenii sunt mai bine pregătiți în ceea ce privește finanțele lor personale, cu atât crește probabilitatea ca aceștia să ia decizii financiare optime, în interesul lor și al societății în general.

**Ministrul belgian al finanțelor**

În concluziile sale, Consiliul remarcă faptul că persoanele care au competențe financiare fac într-un grad mai ridicat alegeri în cunoștință de cauză cu privire la propriile lor finanțe și sunt mai bine înzestrate pentru a-și pregăti viitorul și a face investiții în acest sens. Aceasta include pensiile și alte proiecte de investiții. Dobândirea de cunoștințe mai solide despre finanțele personale ar avea drept rezultat o participare sporită pe piețele de capital, ceea ce ar contribui la o stabilitate financiară sporită. Consiliul recunoaște că alfabetizarea financiară aduce beneficii nu numai persoanelor, ci și societății în sens mai larg.

Consiliul salută faptul că mai multe state membre au elaborat și pus în aplicare strategii naționale de alfabetizare financiară. Consiliul încurajează și alte state membre să facă acest lucru, acordând o atenție deosebită grupurilor vulnerabile din punct de vedere financiar, cum ar fi tinerii, persoanele cu venituri mai mici și cu niveluri mai scăzute de educație generală, aspectelor legate de inegalitatea de gen, precum și nevoilor specifice ale migranților și ale persoanelor cu handicap. Consiliul subliniază, de asemenea, importanța unor niveluri adecvate de alfabetizare financiară a potențialilor antreprenori și a IMM-urilor.

Consiliul încurajează statele membre să aibă în vedere integrarea educației financiare în programele școlare și să sprijine furnizarea de educație financiară adulților, de exemplu prin evenimente, seminare, ateliere și campanii de sensibilizare.

Invită Comisia să sprijine acțiunile care pot fi realizate prin mijloace fără caracter legislativ, cum ar fi Instrumentul de sprijin tehnic (IST) și programul Erasmus+ pentru a finanța proiecte de alfabetizare financiară și recomandă Comisiei să faciliteze formarea, dezvoltarea profesională și oportunitățile de cercetare.

Consiliul îndeamnă de asemenea Comisia, statele membre și părțile interesate să stimuleze cercetarea și colaborarea prin luarea în considerare a unor oportunități de finanțare pentru îmbunătățirea alfabetizării financiare în UE.

\*

Fiscalitate: Consiliul convine asupra unor norme noi pentru procedurile privind reținerea impozitului la sursă (FASTER)

Consiliul a ajuns astăzi la un acord (abordare generală) cu privire la proceduri mai sigure și mai rapide pentru obținerea reducerii dublei impozitări, ceea ce va contribui la stimularea investițiilor transfrontaliere și la combaterea abuzurilor fiscale.

Așa-numita inițiativă FASTER urmărește să facă procedurile din UE privind reținerea impozitului la sursă mai sigure și mai eficiente pentru investitorii transfrontalieri, autoritățile fiscale naționale și intermediarii financiari, cum ar fi băncile sau platformele de investiții.

Alinierea procedurilor noastre de reducere a impozitului reținut este esențială pentru îmbunătățirea funcționării uniunii piețelor de capital. Mă bucur că am ajuns la un acord cu privire la această propunere importantă, care va contribui, de asemenea, la combaterea fraudei într-un mod mult mai eficient. Aceasta va facilita investițiile în alte țări și, sperăm, va încuraja investitorii de retail în special să investească pe piețele financiare europene, ceea ce va aduce în cele din urmă beneficii întregii economii.

**Ministrul belgian al finanțelor**

**Dubla impozitare**

În prezent, în ceea ce privește investițiile transfrontaliere, multe state membre percep impozite pe dividende (aferente participațiilor la capital și acțiunilor) și pe dobânzile (la deținerile de obligațiuni) plătite investitorilor care locuiesc în străinătate. În același timp, acești investitori trebuie să plătească impozit pe venit în țara lor de reședință pentru aceleași venituri.

Deși tratatele dintre statele membre vizează soluționarea problemei dublei impozitări, în realitate procedurile de solicitare a reducerii impozitului reținut la sursă variază considerabil de la un stat membru la altul, ceea ce duce la proceduri de reducere sau de rambursare îndelungate, costisitoare și greoaie. Aceste proceduri pot fi, de asemenea, vulnerabile la fraudă fiscală la scară largă.

Inițiativa privind impozitul reținut la sursă va face ca procedurile de reducere a impozitului reținut să fie mai rapide, mai simple și, în același timp, mai sigure.

**Certificat comun de rezidență fiscală**

Directiva va introduce un certificat digital comun al UE de rezidență fiscală (eCRF) pe care investitorii plătitori de impozite l-ar putea utiliza pentru a beneficia de procedurile accelerate de obținere a reducerii impozitului reținut la sursă.

Statele membre vor prevedea un proces automatizat de emitere a certificatelor digitale de rezidență fiscală (eCRF) către o persoană fizică sau o entitate considerată rezidentă în jurisdicția lor în scopuri fiscale.

**Proceduri accelerate**

Directiva le pune la dispoziția statelor membre două proceduri accelerate care completează actuala procedură standard de rambursare a impozitelor reținute la sursă. Acest lucru va accelera și va armoniza mai bine procesele de reducere și de rambursare din întreaga UE.

Statele membre vor trebui să utilizeze unul dintre sistemele următoare sau ambele:

* o procedură de „reducere a impozitului reținut la sursă”, prin care se aplică cota de impozitare corespunzătoare la momentul plății dividendelor sau dobânzilor
* un sistem de „rambursare rapidă”, în care rambursarea surplusului de impozit reținut la sursă este acordată într-un termen stabilit

Consiliul a convenit că statele membre trebuie să aplice procedurile accelerate în cazul în care oferă reducerea surplusului de impozit reținut la sursă pentru dividendele plătite pentru acțiuni cotate la bursă.

Statele membre vor avea opțiunea de a-și menține procedurile lor actuale și de a nu aplica capitolul III din directivă dacă:

* oferă un sistem cuprinzător de reducere a impozitului reținut la sursă aplicabil surplusului de impozit reținut la sursă pentru dividendele plătite pentru acțiuni cotate la bursă emise de un rezident din jurisdicția lor, iar rata lor de capitalizare bursieră se situează sub un prag de 1,5% (conform raportărilor ESMA). Cu toate acestea, dacă această rată este depășită timp de patru ani consecutivi, toate normele prevăzute de directivă vor deveni aplicabile în mod irevocabil. În astfel de cazuri, statele membre vor avea la dispoziție cinci ani pentru a transpune normele directivei în legislația națională. Aceste caracteristici țin seama de dimensiunea piețelor financiare ale statelor membre, dând în același timp anumitor state membre posibilitatea de a menține sisteme naționale care sunt adecvate pentru condițiile lor actuale de piață
* oferă o reducere a surplusului de impozit reținut la sursă pentru dobânzile plătite pentru obligațiuni cotate la bursă

De asemenea, Consiliul a introdus în text circumstanțe suplimentare în care statele membre pot exclude, total sau parțial, din procedurile accelerate cererile de reducere a impozitului reținut la sursă, pentru a efectua verificări suplimentare, în vederea prevenirii fraudei.

Consiliul a adăugat la text dispoziții privind investițiile indirecte pentru cazurile în care investitorul nu investește în titluri de valoare în mod direct, ci printr-un organism de plasament colectiv.

Aceste dispoziții asigură faptul că investitorii legitimi, cum ar fi anumite organisme de plasament colectiv sau investitorii acestora, au acces la procedurile accelerate.

În conformitate cu noile norme, intermediarii financiari certificați care solicită reducerea în numele unui proprietar înregistrat vor trebui să se achite de obligația de diligență cu privire la eligibilitatea proprietarului înregistrat pentru a beneficia de reducerea impozitului reținut.

**Raportare standardizată pentru intermediarii financiari**

Directiva va stabili o obligație de raportare standardizată pentru intermediarii financiari (cum ar fi băncile sau platformele de investiții). Acest lucru va facilita detectarea de către autoritățile fiscale naționale a potențialelor fraude sau abuzuri fiscale.

Statele membre vor institui registre naționale în care intermediarii financiari mari (și, opțional, mai mici) vor trebui să se înregistreze pentru a obține certificarea. Pentru a simplifica această procedură de înregistrare, Consiliul a convenit să creeze un portal european al intermediarilor financiari certificați.

Acest portal va funcționa ca site internet central dedicat prin care vor putea fi accesate registrele naționale.

Statele membre își vor păstra libertatea de a înregistra și a elimina intermediari financiari certificați în anumite cazuri și de a adopta măsuri în privința acestora.

După înregistrare, intermediarii financiari vor trebui să raporteze autorităților fiscale competente informațiile necesare pentru ca tranzacțiile să poată fi urmărite.

Statele membre vor avea opțiunea de a solicita raportări mai detaliate cu privire la tranzacții, în vederea detectării posibilelor cazuri de abuz sau fraudă fiscală.

Consiliul a adăugat posibilitatea raportării indirecte, pe lângă raportarea directă. În cazul raportării directe, un intermediar financiar certificat trebuie să raporteze direct autorității competente din statul membru de origine. În cazul raportării indirecte, informațiile trebuie furnizate de fiecare dintre intermediarii financiari certificați situați de-a lungul lanțului plăților titlurilor de valoare.

Consiliul a convenit ca statele membre să impună sancțiuni în cazul în care obligațiile care decurg din această directivă nu sunt respectate.

**Context și etapele următoare**

Comisia Europeană a prezentat propunerea de directivă FASTER la 19 iunie 2023.

Această propunere face obiectul unei proceduri legislative speciale, în cadrul căreia Consiliul acționează în calitate de legiuitor unic. În cadrul Consiliului este necesară unanimitatea. Parlamentul European a fost consultat cu privire la propunere și a emis un aviz la 28 februarie 2024. Cu toate acestea, având în vedere modificările aduse directivei de către Consiliu în timpul negocierilor, Parlamentul European va fi consultat din nou cu privire la textul convenit.

Textul convenit va fi supus unei verificări de către experții juriști-lingviști, iar directiva va trebui să fie adoptată în mod formal de către Consiliu înainte de a fi publicată în Jurnalul Oficial al UE și de a intra în vigoare.

Statele membre vor trebui să transpună directiva în legislația națională până la 31 decembrie 2028, dar normele naționale vor trebui să devină aplicabile de la 1 ianuarie 2030.

* [Directiva Consiliului privind reducerea mai rapidă și mai sigură a surplusului de impozit reținut la sursă – abordare generală](https://data.consilium.europa.eu/doc/document/ST-9925-2024-INIT/ro/pdf)
* [Impozitare (informații generale)](https://www.consilium.europa.eu/ro/policies/digital-taxation/)

Sursa: 1. <https://romania.representation.ec.europa.eu/index_ro>

2. <https://www.consilium.europa.eu/>

3. <https://www.europarl.europa.eu/>

Acest Buletin Informativ vă aparține şi ne dorim să cuprindă exact informațiile care prezintă interes pentru dumneavoastră.

Sugestiile referitoare la genul de informație pe care doriți să o regăsiți în cuprinsul Buletinului informativ pot fi transmise pe adresa de poștă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 - 211 850/211 851**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |